Pihak Berkuasa Tempatan Disaran Perkasa Bandar Rendah Karbon

Untuk mendapatkan maklumat terkini, ikuti kami melalui Telegram

Shah Alam – Kerajaan komited untuk terus memperkasakan inisiatif bandar rendah karbon yang menyumbang kepada pengurangan impak perubahan iklim di Malaysia melalui Kementerian Sumber Asli, Alam Sekitar dan Perubahan Iklim (NRECC) dengan kerjasama strategik antara kerajaan negeri dengan Pihak Berkuasa Tempatan (PBT).

Menteri Sumber Asli, Alam Sekitar dan Perubahan Iklim, YB Nik Nazmi Nik Ahmad menyarankan agar PBT menetapkan hala tuju dan pendekatan yang bersesuaian dengan konsep bandar rendah karbon bagi menyumbang kepada pengurangan impak perubahan iklim di negara ini.

“Saranan itu adalah penting bagi mencapai sasaran pengurangan gas rumah kaca (GHG) berdasarkan Pelan Induk Bandar Rendah Karbon Negara (NLCCM) 2021,” katanya ketika berucap merasmikan Majlis Anugerah Bandar Rendah Karbon 2022, baru-baru ini.

Tambahnya, NLCCM telah memberikan panduan kepada pihak berkepentingan seperti pemaju, PBT, perancang bandar, pertubuhan bukan kerajaan dan orang awam bagi menerajui konsep pembangunan mampan secara lestari.

Rancangan dan pembangunan bandar yang mampan serta transformasi bandar di Malaysia kepada bandar rendah karbon adalah amat penting di samping dapat membangunkan ekonomi hijau tempatan, mewujudkan ruang pekerjaan hijau serta menarik pelaburan domestik dan antarabangsa.

Beliau turut menyatakan bahawa pihaknya akan mengadakan sesi libat urus bersama-sama kerajaan negeri dan PBT mengikut zon pada tahun ini bagi memberikan penerangan mengenai pelaksanaan NLCCM.

Konsep ini amat bertepatan dan selaras dengan tonggak utama dalam konsep Malaysia Madani, iaitu kemampanan dan merupakan satu daripada tujuh keutamaan kerajaan dalam Rancangan Malaysia ke-12 dengan menyasarkan kewujudan 200 zon rendah karbon dan 1000 rakan kongsi rendah karbon di seluruh negara menjelang tahun 2030.

Jelasnya lagi, pengurangan pelepasan GHG yang dicatatkan pada tahun lalu berjumlah 209 214 tan karbon dioksida bersamaan dengan penanaman 5.2 juta batang pokok. Malaysia perlu terus komited dan progresif dalam menangani isu perubahan iklim bagi mencapai pelepasan GHG sifar bersih selewat-lewatnya pada tahun 2050.

Untuk makluman, Majlis Anugerah Bandar Rendah Karbon 2022 adalah untuk mengiktiraf hasil usaha dan komitmen tinggi yang ditunjukkan oleh kerajaan negeri, PBT, badan kerajaan dan organisasi swasta dalam melaksanakan inisiatif pengurangan pelepasan GHG di kawasan masing-masing menerusi program cabaran bandar rendah karban tahun 2030.

Dalam majlis ini, anugerah khas telah dimenangi oleh Majlis Bandaraya Shah Alam bagi kategori Anugerah PBT Paling Aktif, manakala Anugerah Pengurangan Karbon Terbanyak telah dimenangi oleh Majlis Perbandaran Sepang.


Pemikir Intelektual dan Guru Cemerlang Terhebat

Bachok – Hari Guru Peringkat Kebangsaan Kali ke-51 pada tahun ini yang disambut secara gilang-gemilang menyaksikan anak jati dari Sarawak, Datu Dr. Adi Badiozaman @ Badio Tuah dinobatkan sebagai Tokoh Kepimpinan Pendidikan Kebangsaan 2022. Beliau menerima wang tunai bernilai RM40 000 dan pingat emas bernilai RM10 000 sumbangan Bank Simpanan Nasional (BSN), serta hadiah iringan berupa plak dan sijil yang disampaikan oleh Menteri Kanan Pendidikan, YB Datuk Dr. Radzi Jidin di Dewan Tuanku Canselor, Universiti Malaysia Kelantan Kampus Bachok, Kelantan pagi ini.

Penganugerahan tersebut sebagai menghargai sumbangan, jasa dan perjuangan beliau dalam bidang pendidikan, selain sebagai guru bahasa dan aktivis kesusasteraan Melayu, serta telah memenangi pelbagai anugerah termasuklah penulisan ilmiah dan sastera yang turut dijadikan sebagai buku teks Kesusasteraan Melayu dan Komponen Sastera (Komsas).

Datu Dr. Adi Badiozaman @ Badio melahirkan rasa terharu dan kesyukuran kerana beliau tidak mengharapkan pengiktirafan. Menurutnya, apa-apa yang diharapkannya adalah untuk membawa perubahan dalam bidang pendidikan.

“Saya tidak memikirkan perihal anugerah, sebaliknya yang penting bagi saya, apakah yang tersirat dan bukannya yang tersurat kerana itulah yang lebih bermakna dan lebih meresap ke dalam jiwa saya“.

Menurut beliau, berdasarkan anugerah yang diterimanya kerana memiliki pelbagai kepakaran dan kemahiran, semua kemahiran tersebut saling melengkapi antara satu sama lain. Tidak ada bezanya antara menumpukan pendidikan secara formal dengan bidang penulisan kerana kedua-dua bidang tersebut saling membentuk dirinya untuk berkongsi pengalaman dengan orang lain.

Sementara itu, bidang penulisan juga menerapkan unsur pendidikan dalam ruang lingkup yang lebih besar. Maka itu, tidak ada istilah untuk memisahkan ruang kemahiran pengajaran dan penulisan, sebaliknya saling melengkapi.

“Hal ini diumpamakan seperti tali-temali yang perlu dianyam supaya menghasilkan suatu produk yang dapat dibanggakan kerana hasil ini akan memberikan nilai tersendiri dalam proses pembentukan insan supaya menjadi lebih bertanggungjawab, beraklak mulia dan dapat memainkan peranan sebagai khalifah di bumi Allah. Pada masa yang sama, saya dapat menjalankan amanah dan tanggungjawab sebagai hamba Allah.”

Tambahnya lagi, terdapat ruang besar yang dapat dimanfaatkan bersempena dengan sambutan dan perayaan Hari Guru Peringkat Kebangsaan ini. Yang pertama ialah kesedaran untuk meningkatkan tahap profesionalisme dalam kalangan guru. Profesionalisme tersebut perlu disandarkan kepada ilmu pengetahuan pendidikan sama ada isi kandungan ilmu pengetahuan yang berkaitan dengan mata pelajaran yang diajar oleh guru ataupun yang berkaitan dengan pedagogi ilmu pengetahuan. Oleh sebab kini terdapat keinginan dalam kalangan generasi dewasa untuk melanjutkan pelajaran, maka selain kepentingan memiliki pedagogi ilmu pengetahuan, mereka perlu mempunyai kemahiran profesion keguruan dalam pendidikan.

Yang kedua, guru perlu memiliki kemahiran profesion ini yang merangkumi kemahiran menggubal kokurikulum supaya relevan dengan situasi ketika itu dan mengikut kesesuaian peredaran semasa. Guru juga dituntut memiliki kemahiran menyampaikan ilmu dengan pelbagai cara dan pendekatan serta strategi bagi memungkinkan isi kandungan yang penting dalam kokurikulum itu dapat disampaikan kepada kumpulan sasaran.

Begitu juga halnya dengan komponen pentaksiran yang sangat penting ditekankan dalam konteks membantu pembelajaran. Oleh itu, kemahiran keguruan ini perlu diketahui dan dipegang oleh guru serta perlu disemarakkan semula semasa sambutan Hari Guru seperti ini.

Selain itu, dari aspek profesion keguruan, guru perlu mengetahui autonomi yang dibenarkan oleh guru untuk membuat keputusan. Guru perlu berani membuat keputusan berpandukan kepakaran, pengalaman dan ilmu pengetahuan.

Walaupun menghadapi pelbagai cabaran dan perubahan persekitaran yang baharu, guru juga hendaklah kreatif dan melihat kemungkinan baharu, serta tidak terlalu merujuk pengalaman lampau, iaitu pengalaman yang dikongsikan oleh orang lain. Sebaliknya guru tersebut perlu mencari kelainan, kaedah dan pendekatan yang baharu sama ada semasa mengajar ataupun berkomunikasi.

Misalnya, ketika pandemik COVID-19 ini, guru perlu melalui pendekatan komunikasi dengan cara baharu. Guru perlu melihat kemungkinan ini untuk meneroka dan mengangkat darjatnya sebagai orang yang berwibawa untuk menyampaikan ilmu pengetahuan dan berkongsi kemahiran yang ada kepada anak muridnya. Mereka tidak boleh berada dalam zon selesa. Oleh itu, guru perlulah ghairah untuk meningkatkan keupayaan dan kecekapan diri.

“Apabila kita memilih untuk menjadi guru, maka berbanggalah kita menjadi pendidik dan anggaplah setiap usaha kita untuk memastikan yang terbaik dengan membaiki diri melalui perolehan ilmu dan kemahiran, serta pembentukan sikap yang positif secara berterusan.“

Pada majlis yang sama turut diumumkan penerima Anugerah Tokoh Guru Kebangsaan 2022, yang berasal dari Perlis, iaitu Cikgu Roslan Yatim yang menjadi pencetus aspirasi, pemangkin inovasi dan penggerak pendidikan. Selama 37 tahun, beliau menabur bakti dan kecintaan terhadap anak bangsa dan tempoh itu bukanlah suatu jangka masa yang singkat. Daripada seorang guru biasa, beliau melangkah sehingga bergelar Guru Besar Cemerlang. Ternyata bukan calang-calang insan yang cemerlang buat ini kerana beliau telah menerima Anugerah Perkhidmatan Cemerlang sebanyak tiga kali, malah pihak istana turut menghargai jasa beliau dengan mengurniainya Pingat Jasa Kebaktian dan Pingat Mahkota Perlis.

Beliau juga terserlah dalam bidang teknologi maklumat dan komunikasi hingga peringkat antarabangsa sehingga menerima Anugerah Teknologi Maklumat dan Komunikasi, Kementerian Pendidikan Malaysia (2013), serta menerima pelbagai anugerah termasuklah Anugerah Inovasi Sektor Awam, Jabatan Perdana Menteri (2013), Anugerah Inovasi Sektor Awam, Jabatan Perdana Menteri (2013), Anugerah Khas Kepimpinan Cemerlang, Universiti Malaysia Perlis (2014), Guru Ikon Sekolah Negeri (Perlis) dan Tokoh Guru Negeri Perlis (2021).

Kecintaan Cikgu Roslan terhadap dunia pendidikan diteruskan juga selepas beliau bersara. Jasa dan baktinya tetap terserlah melalui pelibatannya dalam pelbagai pertubuhan yang membuktikan khidmat dan kepemimpinan beliau sentiasa didambakan. Beliau seorang insan yang terpilih dan walaupun berada di mana-mana tetap terpancar kemilau auranya. Maka itu, tidak dapat disangkal lagi akan ketokohan guru hebat bernama Roslan Yatim yang menerima Anugerah Tokoh Guru Kebangsaan 2022.

Beliau turut menerima hadiah berupa wang tunai bernilai RM40 000 dan pingat emas bernilai RM10 000 yang disumbangkan oleh BSN, serta hadiah iringan berupa plak dan sijil penghargaan. Hadiah tersebut turut disampaikan oleh Menteri Kanan Pendidikan Malaysia.


Pemodenan Sektor Agromakanan Menjana Peluang Pekerjaan Tempatan

Untuk mendapatkan maklumat terkini, ikuti kami melalui Telegram

Kuching – Usaha pemodenan sektor agromakanan ialah satu daripada pemangkin untuk menarik minat bakat muda dalam menceburi bidang tersebut sekali gus menggalakkan penjanaan peluang pekerjaan di Sarawak.

Demikian ulasan yang diberikan oleh Timbalan Menteri Pertanian dan Keterjaminan Makanan (MAFS), YB Chan Foong Hin ketika membuat kunjungan hormat kepada Menteri Industri Makanan, Komoditi dan Pembangunan Wilayah Sarawak (M-FICORD), YB Datuk Seri Dr. Stephen Rundi Utom di Bangunan Dewan Undangan Negeri Sarawak, semalam.

Dalam lawatan sulung YB Chan Foong Hin ke Sarawak sejak dilantik sebagai Timbalan Menteri MAFS pada 9 Disember 2022 yang lalu, beliau menyatakan bahawa pertemuan ini adalah penting bagi membincangkan kerjasama dua hala dalam mengeratkan kerjasama strategik kementerian pada peringkat Kerajaan Persekutuan dan Kerajaan Wilayah Sarawak bagi memastikan keterjaminan makanan negara.

Pada masa yang sama, beliau turut menekankan bahawa pembangunan industri asas tani bakal menambah nilai eksport diiringi usaha meneroka pasaran antarabangsa, terutamanya Asia Tenggara selain memperkasakan keterjaminan makanan di dalam negara.

Kedua-dua pihak bersedia untuk memberikan komitmen bagi memperkukuh kerjasama dalam pelbagai bidang, terutamanya perkongsian data dan maklumat pertanian, pemasaran produk tempatan ke pasaran antarabangsa serta pemantapan program latihan pertanian dan program Agropreneur Muda.

Kerjasama antara Kerajaan Persekutuan dengan Kerajaan Sarawak pada setiap peringkat diharapkan dapat lebih dipererat bagi membangunkan sektor pertanian.

Turut hadir dalam pertemuan ini ialah para Pegawai Kanan Jabatan dan Agensi MAFS.


Loji Rawatan Kumbahan Berpusat Langat dan Taman Eko Langat Dilancarkan Hari Ini

Kajang –  Loji Rawatan Kumbahan Berpusat Langat dan Taman Eko Langat yang dilaksanakan di bawah Rancangan Malaysia Kesepuluh (RMKe-10) dengan kos perbelanjaan sebanyak 1595 bilion telah dirasmikan oleh Menteri Sumber Asli, Alam Sekitar dan Perubahan Iklim (NRECC), YB Tuan Nik Nazmi Nik Ahmad, hari ini.

“Pembinaan Langat Centralised Sewage Treatment Plant (CSTP) dan Penyambungan Rangkaian Paip Pembetungan di kawasan tadahan lembangan Sungai Langat secara reka dan bina ialah satu daripada projek di bawah inisiatif dan komponen utama dalam perancangan pembangunan Greater KL, yakni di bawah River of Life Programme: Sewerage Non-River yang menggunakan teknologi rawatan deep aeration method with step-feed multi stage de-nitrification process dari Jepun,” jelas YB Tuan Nik Nazmi Nik Ahmad dalam satu kenyataan media yang dikeluarkan oleh NRECC.

Menurut beliau, projek ini mampu merawat aliran kumbahan sebanyak 207 000 meter padu sehari atau 920 000 orang penduduk setara yang merangkumi kawasan tadahan seluas 77.6 kilometer persegi meliputi kawasan Cheras Batu 11, Cheras Jaya, Desa Baiduri serta Kajang Satu dan Kajang Tiga.

Beliau juga menyatakan bahawa aliran kumbahan daripada loji yang ditutup sebanyak 152 buah di kawasan pembetungan Langat ini disambungkan ke sistem rangkaian paip pembetungan baharu yang dibina sepanjang 108 kilometer melalui 12 unit stesen pam.

Projek ini juga bertujuan untuk meningkatkan liputan perkhidmatan pembetungan yang berkualiti serta membantu memulihara kualiti air di Sungai Langat melalui pelepasan efluen terawat yang mematuhi Akta Kualiti Sekeliling 1974, Peraturan-peraturan Kualiti Alam Sekitar (Kumbahan) 2009 sebelum dilepaskan ke Sungai Langat.

Tambah beliau, loji yang terletak di Kampung Sungai Balak, Kajang Selangor ini dilengkapi dengan pelbagai fasiliti sukan dan rekreasi yang dikenali sebagai Taman Eko Langat dan dibina di atas loji kumbahan tersebut. Antara kemudahannya adalah dilengkapi dengan kemudahan riadah, sukan dan pusat komuniti termasuklah 16 gelanggang badminton, dua gelanggang sepak takraw, dua gelanggang bola keranjang, dua gelanggang futsal, satu kawasan permainan kanak-kanak dan sebuah dewan komuniti.

Infrastruktur yang diinspirasikan berdasarkan pengalaman dan kejayaan Jepun ini turut memaksimumkan inisiatif teknologi hijau seperti penuaian air hujan, penggunaan semula efluen, penggunaan biogas dan tenaga solar.

Mengulas dengan lebih lanjut, beliau menjangkakan bahawa kos operasi dan penyelenggaraan operator pembetungan dapat dikurangkan dengan penyiapan projek mega ini susulan loji rawatan kumbahan yang kecil dan kurang efisien dinyahtauliahkan dan dirobohkan sekali gus mampu mengurangkan potensi pencemaran sungai dan menjamin kelestarian sumber air.

Sejajar dengan satu daripada Teras Strategik Utama Malaysia Madani, iaitu menjamin kesejahteraan insan, pelaburan besar yang dilakukan oleh kerajaan ini adalah bagi memastikan perancangan penyediaan infrastruktur pembetungan yang moden dan efisien secara berperingkat di seluruh negara dalam mengutamakan keperluan rakyat, terutamanya dalam mengakses keperluan asas bagi menjalani kehidupan yang lebih produktif dan berlandaskan keadialan sosial.


Terapi Pemakanan Perubatan untuk Pesakit Kanser

Untuk mendapatkan maklumat terkini, ikuti kami melalui Telegram

Terapi perubatan makanan ialah panduan bagi pegawai dietetik dalam memberikan khidmat nasihat pemakanan berdasarkan pembuktian hasil kajian saintifik mengikut peredaran semasa. Panduan ini merupakan pendekatan secara individu dalam memberikan kaunseling dan pendidikan pemakanan serta gaya hidup sihat, khasnya untuk individu yang menghidap penyakit kronik seperti kencing manis, tekanan darah atau kolesterol tinggi, kegagalan fungsi buah pinggang dan kanser.

Pada tahun ini, kanser berada pada kedudukan keempat bagi punca kematian utama di hospital kerajaan di Malaysia. Pada tahun 2019, Kementerian Kesihatan Malaysia (KKM) melaporkan bahawa kanser menyumbang sebanyak 12.18 peratus kematian rakyat.

Kanser payudara, usus atau kolon, paru-paru, nasofarinks dan hati adalah antara lima jenis kanser yang tertinggi di Malaysia. Institut Penyelidikan Kanser Malaysia menjangkakan setiap satu daripada empat orang individu boleh menghidapi kanser akibat amalan gaya hidup yang tidak sihat seperti merokok, pengambilan alkohol dan kurang melakukan aktiviti fizikal.

Secara umumnya, pesakit kanser akan menjalani pemeriksaan lanjut sebelum mendapatkan rawatan. Kanser boleh dirawat melalui beberapa kaedah seperti pembedahan, radioterapi atau kemoterapi, terapi hormon dan terapi pemakanan perubatan (diet seimbang).

Pada kebiasaannya, pesakit kanser yang sedang menjalani rawatan akan mengalami penurunan berat badan yang ketara kerana selera makan yang terganggu. Hal ini akan menyebabkan pesakit kekurangan zat makanan. Oleh hal yang demikian, pegawai dietetik berperanan memberikan saranan dan nasihat pemakanan dengan terperinci bagi membantu pesakit mendapat khasiat makanan yang secukupnya serta berada pada tahap kesihatan yang memuaskan.

Panduan pemakanan dan langkah-langkah bagi membantu menambah baik status kesihatan pesakit kanser adalah seperti yang berikut:

Pesakit kanser memerlukan diet yang kaya dengan sumber protein untuk membina dan membaiki semula sel, tisu dan otot yang rosak, mempercepatkan penyembuhan luka, melawan jangkitan, serta menguatkan sistem ketahanan (imunisasi) badan.

Sumber protein terdiri daripada sumber haiwan (protein berkualiti tinggi) seperti ayam, ikan, daging, makanan laut dan sumber tumbuhan (protein berkualiti rendah) seperti tahu, tempe, keju, dan kekacang.

Pesakit kanser perlu mementingkan dan mengamalkan penjagaan rapi dalam kaedah penyediaan makanan kerana mereka mudah terkena jangkitan jika makanan tidak dicuci dengan bersih.

Makanan mentah seperti susyi, telur mentah atau sayur-sayuran yang belum dimasak sepenuhnya terdedah kepada keracunan makanan dan jangkitan kuman atau bakteria. Oleh hal yang demikian, pesakit kanser perlu memastikan bahan mentah dicuci dengan bersih di bawah aliran air yang mengalir sebelum menyediakan makanan.

Sayur-sayuran dan buah-buahan kaya dengan antioksidan yang berfungsi melindungi sel daripada radikal bebas yang merosakkan sel tubuh. Radikal bebas ini dihasilkan dalam badan akibat pengambilan ubat semasa menjalani rawatan kanser.

Sayur-sayuran hijau (brokoli, kobis, bayam, daun salad), tomato, lobak merah, dan buah-buahan (oren, epal, pisang, beri) amat disarankan dalam diet pesakit kanser. Pengambilan dua sajian buah-buahan dan tiga sajian sayur-sayuran seperti cadangan KKM amat digalakkan bagi pesakit kanser.

Makanan yang dibakar, disalai dan makanan terproses terdedah kepada bahan berkasinogen (bahan menggalakkan pertumbuhan sel kanser dalam badan). Misalnya makanan seperti sosej, kek, minuman berkarbonat, jus buah, biskut, makanan segera atau produk yang mengandungi daging terproses.

Kajian mendapati bahawa makanan terproses mampu meningkatkan risiko kanser disebabkan kadar nutrisi yang tidak seimbang. Komposisi makanan yang tinggi dengan tenaga (kalori), natrium (komposisi garam), lemak trans dan lemak tepu, gula serta rendah sumber serat menyumbang kepada masalah berat yang berlebihan (obesiti) dan kanser.

Selain itu, makanan terproses mengandungi pelbagai bahan pengawet serta bahan kimia tersembunyi hasil daripada proses pembuatan makanan (akrilamid) yang disifatkan sebagai bahan berkarsinogen yang berisiko tinggi kepada perkembangan kanser. Oleh sebab itu, sumber makanan yang segar dan organik perlu menjadi pilihan utama bagi pesakit.

Pengambilan sebanyak lapan gelas air kosong sehari amatlah penting untuk pesakit kanser. Air yang banyak mampu untuk menyingkirkan toksin dan mengurangkan kesan sampingan rawatan seperti sembelit, muntah, kelesuan dan keletihan. Badan memerlukan air yang cukup untuk menjalankan fungsi dengan baik.

Bagaimanakah pula jika seseorang pesakit itu sedang menjalani rawatan kanser? Apakah panduan pemakanan sekiranya selera makannya terjejas? Antara saranan pemakanan bagi menangani situasi ini termasuklah:

Pegawai dietetik akan memberikan saranan pengambilan susu pemakanan yang lengkap sekiranya pesakit tidak dapat makan dengan baik. Susu ini mengandungi nutrisi seimbang untuk membekalkan tenaga kepada badan dan mengurangkan penyusutan otot.

Susu ini berfungsi sebagai pengganti makanan sementara selera makan kembali pulih. Susu ini bukan sahaja dilengkapi dengan vitamin dan mineral, malah telah diformulasikan bagi memudahkan proses penghadaman dan penyerapan nutrisi dalam tubuh. Namun begitu, perlu diingatkan bahawa pesakit kanser perlu mendapatkan nasihat lanjut daripada pegawai dietetik sebelum mengambil susu ini.

Kesan sampingan seperti keletihan, lesu, loya, sensitif terhadap bau, rasa sakit berpanjangan selepas sesi rawatan tamat boleh mengganggu pengambilan makanan pesakit kanser.

Bagi situasi ini, pesakit digalakkan untuk mengambil makanan dalam kuantiti kecil tetapi makan dengan lebih kerap, iaitu sebanyak tiga kali bagi makanan utama bersama-sama dua kali hingga tiga kali hidangan snek. Cadangan pemakanan ini amatlah penting untuk membekalkan tenaga yang secukupnya kepada pesakit kanser bagi menjalankan aktiviti harian.

Sesetengah pesakit kanser kerap mengalami rasa mual dan muntah. Pilihan makanan yang bergoreng atau terlalu berlemak akan memburukkan lagi gejala ini.

Antara yang boleh dilakukan bagi mengurangkan rasa mual dan muntah termasuklah makan makanan berkanji yang kering seperti nasi, kentang, roti atau pasta. Pesakit juga perlu mengelakkan makanan pedas kerana boleh merangsang mual dan loya.

Selain itu, pesakit disarankan untuk makan gula-gula berperisa pudina atau limau apabila mula rasa mual. Makanan yang lembut, mudah untuk dihadam juga dan bersuhu bilik atau dingin juga dicadangkan untuk pesakit kanser. Â Untuk minuman pula, pesakit perlu mengambil minuman yang menyegarkan atau mengandungi halia untuk membantu melegakan rasa mual dan muntah.

Secara keseluruhannya, pesakit kanser hendaklah merujuk dan berbincang dengan pakar pemakanan atau pegawai dietetik bagi mendapatkan khidmat nasihat dan panduan pemakanan pesakit yang betul. Keperluan pemakanan yang khusus dan berkualiti akan meningkatkan status pemakanan, mengurangkan komplikasi penyakit dan menambah baik kualiti hidup pesakit kanser.

Rencana ini disediakan oleh Siti Khadijah Rosle, Siswazah Sarjana Sains Kesihatan Pemakanan Klinikal, Universiti Kebangsaan Malaysia (UKM) dan disemak oleh Profesor Madya Dr. Nik Shanita Safii, pensyarah di Fakulti Sains Kesihatan, UKM.


Masyarakat Disaran Ambil Berat Penjagaan Kebersihan dan Kesihatan Telinga

Untuk mendapatkan maklumat terkini, ikuti kami melalui Telegram

Kuala Lumpur – Bersempena Sambutan Hari Pendengaran Sedunia yang bakal disambut pada 3 Mac 2023, rancangan Selamat Pagi Malaysia anjuran Radio Televisyen Malaysia (RTM) telah menampilkan dua Pegawai Pemulihan Perubatan (Audiologi) di Unit Audiologi Hospital Rehabilitasi Cheras, iaitu Puan Norfadillah Nordin dan Puan Siti Jamilah Mohd Noor bagi mengupas topik “Sambutan Hari Pendengaran Sedunia“.

Tirai temubual ini dibuka oleh Puan Norfadillah Nordin yang menerangkan bahawa Hari Pendengaran Sedunia ialah inisiatif Pertubuhan Kesihatan Sedunia (WHO) yang disambut pada 3 Mac pada setiap tahun. Inisiatif ini diwujudkan bertitik tolak daripada masalah pendengaran yang semakin meningkat.

Saya mengambil satu kajian dari WHO yang mendapati bahawa dalam setiap 20 individu, terdapat satu individu yang disahkan mengalami masalah pendengaran. Kadar ini dijangkakan meningkat kepada enam individu yang akan disahkan mengalami masalah pendengaran pada tahun 2050. Jadi, saya berpandangan bahawa Hari Pendengaran Sedunia ini wajar diadakan.

Beliau melanjutkan lagi perkongsiannya dengan mengupas perihal Program Saringan Pendengaran Bayi. Menurutnya, program tersebut telah dilaksanakan secara meluas di kebanyakan negara termasuklah Malaysia.

Program ini ialah satu daripada usaha untuk mengesan masalah pendengaran lebih awal, yakni pada peringkat bayi yang baru lahir. Statistik menunjukkan bahawa daripada 1000 kelahiran, antara satu hingga tiga bayi yang dilahirkan mempunyai masalah pendengaran.

Di Malaysia, hasil daripada Program Saringan Pendengaran Bayi, sebanyak empat bayi daripada 1000 bayi yang dilahirkan dan menjalani saringan pendengaran di fasiliti Kementerian Kesihatan Malaysia (KKM) didapati mempunyai masalah pendengaran. Namun begitu, liputan saringan yang dilakukan tidak tinggi, yakni pada tahun 2021 daripada 280 820 kelahiran hidup, hanya 173 893 yang memperolehi manfaat daripada Program Saringan Pendengaran Bayi.

Untuk sambutan Hari Pendengaran Sedunia pada tahun ini, kita hendak memperkukuhkan lagi pelaksanan program saringan ini, lebih-lebih lagi untuk untuk mencapai sasaran sebagaimana yang disarankan oleh mantan Menteri Kesihatan sebelum ini, yakni 90 peratus bayi yang dilahirkan di negara ini dapat menjalani ujian saringan pendengaran menjelang tahun 2025.

Sementara itu, Siti Jamilah Mohd Noor membuka lembaran perkongsiannya tentang kepentingan mempunyai pendengaran normal. Beliau berkata pendengaran normal ataupun pendengaran yang baik amat diperlukan untuk berkomunikasi atau berinteraksi dengan orang sekeliling seperti keluarga dan rakan sekerja.

Oleh sebab itu, beliau menjelaskan bahawa menjaga kebersihan dan kesihatan telinga adalah sangat penting agar tidak terdedah kepada penyakit yang berkait dengan telinga dan pendengaran. Sebaiknya-baiknya, seseorang itu juga perlu mengawal pendengaran daripada terdedah kepada kebisingan yang melampau yang boleh merosakkan pendengaran.

“Sekiranya kita tidak menjaga kebersihan telinga dan kesihatan pendengaran, berkemungkinan besar kita boleh mendapat masalah pendengaran. Keadan ini boleh memberikan impak negatif termasuklah boleh menyebabkan kebimbangan dan kerisauan, malah yang lebih teruk lagi boleh menyebabkan seseorang itu mengasingkan diri daripada masyarakat. Kesannya, prestasi belajar, bekerja dan kualiti hidup seseorang boleh terjejas,” tambah beliau lagi.

Pada akhir sesi temu bual, Puan Siti Jamilah Mohd Noor menyatakan bahawa penganjuran Sambutan Hari Pendengaran Sedunia tahun ini mempunyai kelainan dari tahun sebelumnya.

“Pada tahun ini, Unit Audiologi Hospital Rehabilitasi Cheras akan bekerjasama dengan Unit Audiologi Hospital Putrajaya, Kelab Sukan dan Kebajikan Hospital Rehabilitasi Cheras serta Audio Lab Enterprise Sdn. Bhd. untuk menjayakan program Sambutan Hari Pendengaran Sedunia di Taman Tasik Permaisuri Cheras, Kuala Lumpur,” jelasnya.

Tambah beliau lagi, program tersebut akan berlangsung selama tiga jam, bermula pukul 8.00 pagi hingga 11.00 pagi. Antara aktiviti yang dirancang untuk program tersebut termasuklah pameran penjagaan kesihatan telinga dan pendengaran, saringan pendengaran dan sesi perundingan dengan pegawai audiologi.


Belanjawan 2023 Terus Memperkukuh Agenda Keterjaminan Makanan Negara

Putrajaya – Kementerian Pertanian dan Keterjaminan Makanan (KPKM) menyambut baik Belanjawan Madani 2023 yang telah diumumkan oleh Perdana Menteri Malaysia, YAB Dato’ Seri Anwar Ibrahim, khususnya keprihatinan terhadap sektor pertanian negara.

Menteri Pertanian dan Keterjaminan Makanan, YB Datuk Seri Haji Mohamad Sabu berkata, “Belanjawan tersebut diyakini dapat mendepani pelbagai cabaran dalam sektor agromakanan termasuklah pengeluaran, bekalan dan pemasaran makanan.”

Kerajaan telah memperuntukkan sebanyak RM5.39 bilion kepada KPKM pada tahun ini, iaitu kenaikan sebanyak 12.06 peratus berbanding dengan RM4.81 bilion pada tahun sebelumnya.

Katanya lagi, peningkatan ini membuktikan bahawa keprihatinan kerajaan dalam memacu sektor agromakanan sebagai sektor yang mampan, berdaya tahan dan berteknologi tinggi.

Menurut beliau, selaras dengan agenda keterjaminan makanan, pemberian subsidi dan insentif bagi industri padi dan beras berjumlah RM1.6 bilion diperuntukkan dengan tambahan RM228 juta sumbangan tunai kepada pesawah serta perkongsian 30 peratus keuntungan bersih import beras kepada pesawah oleh Padiberas Nasional Berhad (BERNAS). Pemberian ini dapat membantu meningkatkan pendapatan dan taraf hidup pesawah.

Inisiatif melalui dana Skim Pembiayaan Agrofood, program Digital AgTech, Elaun Modal Dipercepatkan dan pengecualian cukai pendapatan 100 peratus ke atas perbelanjaan modal telah ditekankan untuk memperluaskan dan memperkasakan penerimaangunaan teknologi moden bagi menyumbang kepada peningkatan kualiti pengeluaran dan produktiviti tenaga kerja dalam sektor pertanian.

Pada masa yang sama, beliau turut menyambut baik agenda keterjaminan makanan merentas kementerian dan kerajaan negeri serta syarikat berkaitan dengan kerajaan (GLC) seperti yang dinyatakan dalam pembentangan belanjawan. Hal ini dikatakan demikian kerana kolaborasi oleh semua pihak berkepentingan adalah diperlukan bagi menjamin ekosistem agromakanan yang mampan.

Tambahnya lagi, antara inisiatif yang diumumkan ialah penanaman jagung bijian, jualan rahmah, platform Cloud Kitchen dan program kebun komuniti bagi mengurangkan beban kos sara hidup rakyat serta menggalakkan pelaburan swasta berskala besar berasaskan pertanian bagi meningkatkan pengeluaran makanan.

KPKM sebagai peneraju dalam agenda keterjaminan makanan negara komited dalam melaksanakan pelbagai inisiatif Belanjawan 2023 secara cekap dan berhemat demi kesejahteraan rakyat.

Beliau juga yakin bahawa inisiatif Belanjawan Madani ini menjadi pemangkin kepada pertumbuhan ekonomi selari dengan objektif dan sasaran di bawah Dasar Agromakanan Negara 2021-2030 (DAN 2.0).


Sesi Bimbingan Penulisan Popular Inisiatif DBP-FSK UKM Perkasa Bahasa Melayu dalam Penerbitan

Untuk mendapatkan maklumat terkini, ikuti kami melalui Telegram

Kuala Lumpur – Kerjasama antara Dewan Bahasa dan Pustaka (DBP) dengan Fakulti Sains Kesihatan (FSK), Universiti Kebangsaan Malaysia (UKM) direalisasikan menerusi Sesi Bimbingan Penulisan Popular yang diadakan di FSK, UKM, hari ini. Program yang dianjurkan oleh Pejabat Timbalan Dekan Penyelidikan dan Inovasi, FSK, UKM ini julung-julung kalinya diadakan bagi menyahut hasrat DBP untuk memperkasakan bahasa Melayu dalam pelbagai bidang termasuklah sains dan teknologi.

Program yang berlangsung hampir tiga jam ini bertujuan membantu para penyelidik dan staf FSK, UKM dalam menghasilkan penulisan popular yang berpotensi untuk diterbitkan sekali gus meningkatkan jumlah penerbitan penulisan tersebut.

Dalam ucapan alu-aluan Dekan FSK, UKM, YBrs. Profesor Dr. Suzana Shahar, beliau menyatakan bahawa peluang penerbitan bersama-sama DBP ialah peluang yang sangat bermakna. Beliau juga banyak mempelajari pelbagai perkara daripada DBP dan ilmu yang dipelajari itulah yang membentuk kaedah penulisan beliau hingga kini.

FSK, UKM juga sedang merangka Pelan Strategik Fakulti Sains Kesihatan 2023-2028. Antara perkara yang ingin diperlihatkan ialah kebolehgunaan dan impak hasil kajian yang dilakukan oleh organisasi ini kepada masyarakat. Program penulisan popular bersama-sama DBP ialah satu daripada strategi untuk mencapai matlamat ini.

Menurut beliau lagi, penulisan popular sememangnya untuk kegunaan masyarakat, namun hal ini turut memberikan manfaat kepada fakulti dengan menjadi lonjakan dan relevannya bidang sains kesihatan, terutamanya kepada pelajar dalam bidang sains kesihatan serta menjadi rujukan kepada pembuat dasar dan industri yang berkaitan.

Sementara itu, Timbalan Dekan (Penyelidikan dan Inovasi), FSK, UKM, YBrs. Profesor Dr. Nor Fadilah Rajab menyatakan bahawa program yang dianjurkan pada hari ini dapat membantu pihak FSK, UKM mencapai penarafan dalam Penilaian Penyelidikan Malaysia (MyRA) melalui penerbitan.

Pada masa yang sama, program seumpama ini membolehkan para peserta mengetahui cara untuk menulis dengan betul dan menepati bidang penulisan yang ingin ditulis. Kami sememangnya sangat menggalakkan para pegawai profesional untuk terlibat dalam program seperti ini bagi menambahkan ilmu pengetahuan berkenaan dengan cara menghasilkan penulisan popular yang bermutu.

Susulan itu, Sesi Bimbingan Penulisan Popular ini berkongsikan maklumat berkaitan dengan penulisan rencana untuk majalah Dewan Kosmik, penerbitan majalah secara digital melalui platform JendelaDBP dan menyebarluaskan maklumat tentang peluang penulisan dalam majalah terbitan DBP.

Program yang disertai oleh 50 orang peserta yang terdiri daripada pensyarah, penyelidik, pegawai sains dan golongan profesional ini mendapat sambutan yang sangat memberangsangkan dan telah berlangsung dengan jayanya.


Program Jelajah Perikanan Perkasa Industri Akuakultur

Wisma Tani – Selaras dengan amanat Menteri Pertanian dan Keterjaminan Makanan (KPKM), YB Datuk Seri Haji Mohamad Sabu bagi memperkasakan industri akuakultur yang termasuk dalam lima fokus utama KPKM selain memenuhi keperluan sumber protein rakyat Malaysia, program Jelajah Perikanan “Rasa-rasa Akuakultur” telah diadakan semalam bagi mempromosikan dan menggalakkan masyarakat dalam pengambilan ikan akuakultur sebagai hidangan harian.

Berdasarkan kenyataan media yang dikeluarkan oleh Jabatan Perikanan Malaysia (DOF), jabatan akan memfokuskan pengeluaran akuakultur sebanyak 30 peratus komoditi ikan serta rumpai laut menjelang tahun 2025.

Tilapia, patin dan siakap adalah antara spesies utama yang diberikan fokus dalam penternakan akuakultur. Jumlah pengeluaran bagi ketiga-tiga spesies ini adalah sebanyak 65 625.11 tan metrik sekali gus menyumbang sebanyak 16 peratus kepada jumlah pengeluaran akuakultur pada tahun 2021.

Selain itu, ketiga-tiga spesies ini menyumbang sebanyak 30 peratus dengan nilai RM1.027 bilion bagi nilai harga borong. Komoditi lain seperti udang putih, udang galah dan rumpai laut pula akan terus diberikan perhatian bagi membolehkan komoditi ini menembusi pasaran luar negara.

Menurut Timbalan Menteri KPKM, YB Chan Foong Hin, menerusi pemerkasaan industri akuakultur ini diharapkan rakyat Malaysia dapat menjadikan ikan akuakultur sebagai menu pilihan harian selain ikan laut. Beliau juga menyatakan bahawa ikan air tawar tetap menyumbang protein sumber ikan yang diperlukan oleh manusia.

Sebanyak lapan orang usahawan diundang khas bagi sesi jualan produk akuakultur dalam program ini. Para usahawan diberikan peluang untuk menawarkan produk masing-masing pada harga yang menarik. Pada masa yang sama, DOF juga mengundang usahawan bimbingan jabatan dengan pelbagai variasi produk akuakultur marin dan akuakultur air tawar bagi memberikan peluang kepada orang ramai mendapatkan produk akuakultur dengan harga yang berpatutan.

Program Jelajah Perikanan “Rasa-rasa Akuakultur” yang  dijalankan di seluruh  negara  ini dapat  membantu  dan  menyokong  pembangunan  pelbagai produk hiliran akuakultur, meningkatkan pengeluaran dan permintaan kepada industri akuakultur, menambah pengeluaran ikan akuakultur serta menjana pendapatan penternak dan pengusaha produk berasaskan ikan.


PRPAD Anjur Program Rehabilitasi Aktif untuk Orang Berinsurans PERKESO

Untuk mendapatkan maklumat terkini, ikuti kami melalui Telegram

Kelana Jaya – Pusat Rehabilitasi PERKESO Ara Damansara (PRPAD) telah menjalankan program Rehabilitasi Aktif di pusat beli-belah Paradigm Mall hari ini.

Program ini bertujuan mendedahkan Orang Berinsurans (OB) PERKESO yang sedang menjalani rehabilitasi di PRPAD kepada kemudahan awam sebagai satu daripada bentuk pendedahan awal dan persediaan sebelum kembali ke alam pekerjaan setelah ditimpa kemalangan atau menghidap penyakit dengan keupayaan yang maksimum.

OB berkenaan telah dibimbing oleh juruterapi bertauliah seperti jurupulih anggota, jurupulih cara kerja, jururawat, doktor dan pengurus hilang upaya berkaitan dengan tatacara dan kaedah menggunakan kemudahan awam seperti tandas awam, lif dan mesin ATM sebelum mereka kembali ke rumah atau tempat kerja.

Selain itu, OB juga didedahkan dengan kaedah beradaptasi ketika melakukan aktiviti di tempat awam seperti membeli-belah, bersukan, makan di restoran, menggunakan tempat letak kereta dan membeli tiket.

Pengurus Cawangan PRPAD merangkap jurupulih cara kerja, Puan Aishah Md. Zin berkata, program ini penting sebagai satu daripada langkah bagi mengembalikan keyakinan OB untuk kembali berhadapan dengan masyarakat dan situasi di tempat kerja meskipun dengan keupayaan yang berbeza.

Program sebegini juga amat unik kerana berbentuk latihan dan bersifat realiti serta keluar daripada lingkungan fasiliti hospital atau pusat rawatan.

Susulan itu, seorang daripada peserta program berpandangan bahawa program seumpama ini dapat memberikan manfaat dari segi fizikal, mental, keyakinan, semangat dan ilmu pengetahuan sebelum kembali bekerja. Para peserta juga berharap agar program ini dapat dianjurkan lagi pada masa akan datang.

PRPAD ialah satu daripada satelit Pusat Rehabilitasi PERKESO Tun Abdul Razak yang mula beroperasi sejak tahun 2020 bagi memberikan manfaat rehabilitasi kepada pencarum PERKESO dan bukan pencarum di sekitar Lembah Klang.

Antara rawatan rehabilitasi intensif yang ditawarkan oleh PRPAD termasuklah rehabilitasi perubatan, fisioterapi, terapi neuro-robotik, terapi cara kerja dan pengurusan hilang upaya. Untuk maklumat lanjut, boleh layari laman sesawang PRPAD.


Turkiye Tawar Sumber Makanan dan Kepakaran bagi Membantu Industri Pertanian Malaysia

Kuala Lumpur – Kunjungan hormat Duta Besar Turkiye di Malaysia, TYT Emir Salim Yuksel di Menara Lembaga Pertubuhan Peladang, Kuala Lumpur baru-baru ini adalah untuk membincangkan kerjasama dua hala dalam bidang pertanian, terutamanya dalam bidang pertanian moden dan penyelidikan pertanian.

Menteri Pertanian dan Keterjaminan Makanan (KPKM), YB Datuk Seri Haji Mohamad Sabu menyatakan bahawa selaras dengan keperluan bagi menjamin sumber makanan yang mampan dan berterusan, Malaysia dan Turkiye bersedia untuk memperkukuhkan kerjasama perdagangan dalam bidang pertanian.

Dalam pertemuan ini, Turkiye menawarkan sumber daging, ayam dan produk ayam, madu serta buah-buahan untuk dieksport ke Malaysia. Bagi membantu industri pertanian Malaysia, Turkiye juga bersedia untuk berkongsikan kepakarannya dalam bidang teknologi pertanian moden dan mekanisasi.

Pada masa yang sama, YB Datuk Seri Haji Mohamad Sabu turut menyatakan rasa simpati susulan bencana gempa bumi yang melanda Turkiye, manakala Turkiye turut menzahirkan rasa terima kasih kepada Malaysia atas bantuan misi mencari dan menyelamatkan mangsa gempa bumi di negara tersebut.

Untuk makluman, Turkiye ialah rakan dagang pertanian yang berpotensi tinggi untuk Malaysia. Berdasarkan rekod, perdagangan dalam sektor pertanian antara Malaysia dengan Turkiye adalah berjumlah RM6.14 bilion bagi tempoh Januari 2022 hingga November 2022.

Turut hadir dalam sesi pertemuan ini ialah Ketua Setiausaha KPKM dan pegawai kanan KPKM.


Amalan Ibu Bapa Mempengaruhi Perubahan Emosi Remaja

Kuala Lumpur – Ibu bapa merupakan entiti yang sangat penting dalam menjamin kelangsungan perkembangan emosi anak, lebih-lebih lagi sewaktu anak berada dalam fasa peralihan dari zaman kanak-kanak ke zaman remaja. Tanpa bimbingan dan pemerhatian yang berkualiti dan berkesan daripada ibu bapa, keadaan tersebut berupaya merencatkan kelangsungan perkembangan emosi anak.

Menyentuh perihal perkembangan emosi seorang anak, Selamat Pagi Malaysia anjuran Radio Televisyen Malaysia (RTM) telah menampilkan Ketua Jabatan dan Pakar Perunding Kanan di Jabatan Perubatan Psikologi, Pusat Perubatan Universiti Malaya, Profesor Madya Dr. Muhammad Muhsin Ahmad Zahari bagi membicarakan topik “Perubahan Emosi Remaja, Apakah Puncanya?”.

Beliau membuka lembaran bicaranya dengan menjelaskan perihal proses perubahan emosi remaja. Menurutnya, zaman remaja ialah zaman transisi seseorang dari zaman kanak-kanak ke zaman awal dewasa. Pada kebiasaannya, perubahan tersebut merujuk umur pada peringkat sekolah menengah, yakni pada ketika itu, remaja mempunyai rasa ingin tahu dan mencuba sesuatu. Pada masa yang sama, remaja itu mula mempunyai perasaan menyukai seseorang yang berlawanan jantina.

Sebenarnya kalau diikutkan ini ialah perubahan emosi atau sikap yang normal dari segi perkembangannya. Perkembangan emosi ini juga membolehkan mereka mengawal kemarahan dan apabila mereka bertindak terhadap sesuatu perkaran, mereka boleh berfikir akan kesan daripada perbuatannya itu.

“Oleh hal yang demikian, bagaimanakah terhasilnya perlakuan sewaktu mereka hendak menyesuaikan zaman remaja ini? Inilah yang dimaksudkan sebagai dampingan yang selamat semasa mereka berada pada peringkat awal remaja ataupun kanak-kanak. Ibu bapa menjadi entiti yang penting dalam hal ini. Hubungan yang selamat dengan ibu bapa pada peringkat awal membuatkan mereka berasa dihargai, dihormati, pendapat mereka diambil peduli, yakni terdapatnya maklum balas daripada ibu bapa, keprihatinan emosi dan empati,” jelasnya lagi.

Beliau juga menegaskan supaya ibu bapa mengambil berat akan keadaan anak sekiranya mereka menghadapi sebarang tekanan. Hal ini adalah penting untuk membina remaja yang bersikap normal apabila mereka menghadapi cabaran pada masa remaja itu sendiri.

Beliau melanjutkan lagi ruang bicaranya dengan mengupas perihal pengaplikasian ilmu keibubapaan. Beliau berkata, ilmu keibubapaan yang baik penting dalam membentuk kesimbangan antara memberikan sedikit kebebasan dengan memberikan arahan bagi mengawal anak. Namun begitu, jika dilihat dari aspek psikologi, pemberian kebebasan juga mustahak bagi perkembangan emosi anak.

Saya berpendapat kebebasan ini bukannya diberikan secara mutlak, tetapi lebih kepada pengawalseliaan. Sebagai contohnya, ibu bapa perlu mengambil tahu rakan mereka dan aktiviti mereka di media sosial. Kadangkala, kita perlu memberikan autonomi, yakni kebolehan kepada anak untuk membuat keputusan. Jika terlalu mengongkong, personaliti yang terbentuk akan menjadi seseorang itu bergantung kepada orang lain dan tidak boleh membuat keputusan sendiri. Kita tidak mahu itu terjadi, akibatnya lebih buruk akibatnya.

Pada akhir sesi temu bual, beliau menyatakan harapan agar ibu bapa dapat meluangkan masa yang bernilai bersama-sama anak dan menjadi contoh yang terbaik kepada mereka. Ibu bapa juga tidak boleh menepis sebarang permasalahan anak, sebaliknya mereka memerlukan perhatian dan penghargaan daripada ibu bapa mereka sendiri.


Latihan dan Pengulangan Bantu Penutur Kedua Kuasai Bahasa Melayu

Untuk mendapatkan maklumat terkini, ikuti kami melalui Telegram

Proses pembelajaran bahasa berlaku dalam minda sedar manusia apabila pelajar perlu menguasai tatabahasa bahasa kedua sehingga bahasa itu dikuasai sepenuhnya. Menurut Kamarudin Haji Husin dalam buku Pedagogi Bahasa Perkaedahan, maksud bahasa kedua ialah “bahasa yang kedua dipelajari oleh seseorang itu di samping bahasa kandung yang diperoleh”.

Bahasa kedua diperoleh dan dikuasai menerusi proses pembelajaran. Hal ini dipersetujui oleh Zuraini Ramli dalam artikelnya yang bertajuk “Psikolinguistik dalam Pengajaran Bahasa Melayu sebagai Bahasa Kedua”, yang menyatakan bahawa penguasaan bahasa kedua selalunya diperoleh menerusi pembelajaran, bukannya pemerolehan.

Proses ini dilakukan dalam keadaan yang lebih formal, serta memerlukan banyak latihan dan pengulangan sehingga menjadi satu tabiat. Pembelajaran yang bersifat formal ini menekankan proses latihan dan pengulangan kerana proses tersebut dapat membentuk suatu kebiasaan.

Proses ini merupakan satu daripada prinsip pembelajaran bahasa kedua yang sangat penting yang menjadi perbincangan hangat dalam kalangan ahli sarjana bahasa dan pendidikan dari dahulu hingga kini. Oleh sebab pelajar bukan natif tidak mempunyai intuisi bahasa, pelajar tersebut lebih cenderung untuk memilih bentuk yang kurang tepat ketika berbahasa kerana banyak dipandu oleh pengetahuan struktur dan tatabahasa sahaja.

Pada era tahun 1980-an, Abdullah Hassan pernah menyatakan bahawa seseorang guru yang mengajar bahasa kedua haruslah memastikan pelajar melalui proses latihan yang begitu rapi, terutamanya bagi pelajar yang sering gagal menguasai pembelajaran bahasa kedua disebabkan oleh lakuan bahasa ibunda. Edwin Ray Guthrie dalam bukunya, iaitu Psychology of Learning menyatakan bahawa pembelajaran berlaku dengan adanya rangsangan dan diikuti oleh gerak balas.

Jika suatu gerak balas pernah berlaku dalam suatu keadaan tertentu, gerak balas yang sama akan berlaku sekali lagi apabila berada dalam keadaan tersebut pada masa yang lain. Apabila ada rangsangan dan tindak balas, maka berlakulah pembelajaran. Pada masa yang sama, menerusi kaedah pembelajaran di dalam kelas atau kursus tertentu, aspek tatabahasa dan pembelajaran secara kontekstual berjaya dikuasai oleh pelajar.

Oleh sebab itu, proses latihan dan pengulangan merupakan suatu proses yang sangat ideal untuk mempelajari lakuan baharu, terutamanya dalam pembelajaran bahasa kedua. Proses ini menghasilkan perubahan tingkah laku dan menyebabkan tingkah laku baharu tersebut tekal dalam diri pelajar yang mempelajari bahasa kedua dan memberikan kesan yang positif kepada pelajar kerana aktiviti latihan dan pengulangan dapat memberikan kefahaman yang mendalam.

Pelajar juga berjaya menguasai nahu dengan cara hafalan dan membuat latihan. Pada masa ini, pelajar berpeluang menguasai bahasa kedua melalui usaha menyusun kata dan menghasilkan ayat yang mematuhi rumus tatabahasa. Apabila rumus tatabahasa ini dihafal dan diaplikasikan secara kerap, penguasaan bahasa kedua pelajar semakin meningkat. Setiap kesalahan penggunaan rumus tatabahasa yang dilakukan turut perlu dijelaskan kepada pelajar. Pelajar juga diberi peluang untuk menghasilkan dan membetulkan ayat mengikut rumus tatabahasa.

Kaedah yang dijalankan dalam suasana kelas secara bersemuka atau secara dalam talian ini memerlukan usaha daripada guru kerana guru lebih berperanan sebagai model bahasa kedua yang betul. Guru akan membantu pelajar memberikan tumpuan terhadap aspek yang masih kurang tepat atau aspek yang memberikan masalah kepada pelajar. Dalam hal ini, guru akan meminta pelajar mengulang-ulang tingkah laku tersebut.

Dalam artikel “Psikolinguistik dalam Pengajaran Bahasa Melayu sebagai Bahasa Kedua”, Zuraini Ramli menyatakan bahawa pelbagai cara latih tubi boleh dilaksanakan seperti pengulangan (pelajar mengulangi ayat apabila mendengar rangsangan), infleksi (pelajar menggantikan sesuatu perkataan dalam ayat yang dijadikan rangsangan dengan bentuk infleksi yang lain apabila diulang), penggantian (pelajar menggantikan sesuatu perkataan dalam ayat yang dijadikan rangsangan dalam perkataan yang lain), dan penyataan semula (pelajar mengolah semula ayat yang diperdengarkan sebagai rangsangan). Hal ini memberikan kepuasan kepada guru dan pelajar walaupun memerlukan masa yang agak panjang.

Berdasarkan pengalaman guru ketika melaksanakan proses latihan dan pengulangan terhadap pelajar bukan natif bahasa Melayu, guru tersebut mendapati bahawa proses latihan dan pengulangan dapat menghasilkan tindak balas yang positif dan memberikan kesan yang bermakna terhadap pembelajaran bahasa kedua. Dalam hal ini, pelajar lebih memahami pelajaran bahasa disebabkan oleh pengalaman yang diperoleh ketika proses latihan dan pengulangan yang mengupayakan pelajar untuk mengetahui klu bagi sesuatu kesalahan, seterusnya membetulkannya.

Selain itu, pelajar juga mampu meramalkan jawapan kerana proses latihan dan pengulangan mewujudkan pengetahuan yang baharu kepada pelajar. Keupayaan pelajar bukan natif yang mempelajari bahasa Melayu sebagai bahasa kedua menerusi proses latihan dan pengulangan ini meningkatkan motivasi diri, seterusnya menyebabkan pelajar seronok untuk terus mempelajari bahasa Melayu.

Namun begitu, guru perlu menyediakan perancangan yang teliti sebelum melaksanakan proses latihan dan pengulangan. Dalam hal ini, guru perlu memastikan bahawa bahan latihan yang disediakan bersesuaian dengan tahap kognitif pelajar. Guru juga perlu kreatif dan inovatif supaya bahan latihan yang disediakan tidak menjemukan pelajar.

Pada masa yang sama, guru perlu bijak memanipulasikan kemudahan teknologi maklumat dan komunikasi agar latihan dan pengulangan yang dirancang dapat dilaksanakan dalam bentuk yang interaktif, menghiburkan, santai dan dapat dicapai serta dilakukan menerusi interaksi waktu nyata.


Penyusuan Susu Ibu Kurangkan Risiko Obesiti Anak

Kuala Lumpur – Bayi yang lahir dan mengalami proses tumbesaran berat badan yang terlalu drastik dan tinggi mempunyai kecenderungan untuk menghidap masalah kesihatan. Hal ini dijelaskan secara terperinci oleh Pakar Perunding Pediatrik dan Pediatrik Endokrinologi, Hospital Pakar Damansara 2, Dr. Rashdan Zaki Mohamed menerusi program “Apa Khabar Malaysia“ anjuran Bernama TV, baru-baru ini.

Beliau membuka tirai perkongsiannya dengan menjelaskan proses tumbesaran normal seorang bayi. Menurutnya, untuk memahami proses tumbesaran seorang bayi dan kanak-kanak, berat badan, tinggi dan ukur lilit kepala bayi atau kanak-kanak tersebut perlu diperhatikan.

Jelasnya lagi, terdapat skala dan graf tertentu yang perlu diikuti. Lazimnya, apabila tumbesaran berat bayi bertambah kepada 15 gram hingga 30 gram sehari dan seterusnya, berat badan itu akan berganda dua kali dalam masa enam bulan dan meningkat kepada tiga kali ganda dalam masa setahun.

Namun demikian, jika berat badan bayi itu bertambah dalam tempoh masa yang singkat, ibu bapa perlu memberikan perhatian terhadap situasi berkenaan kerana dikhuatiri bayi tersebut mengalami masalah kesihatan yang lain.

Beliau menerangkan bahawa terdapat dua faktor yang menyebabkan obesiti, iaitu faktor nutrisi yang merujuk terlebih makan dan kurang bersenam serta faktor obesiti patologi (pathological obesity) ataupun mempunyai masalah kesihatan tertentu seperti masalah genetik atau  hormon yang menyebabkan berlakunya obesiti.

Untuk menentukan berat badan berlebihan adalah melalui carta berat dan carta indeks jisim tubuh (BMI). Jika berat kanak-kanak melebihi graf tertentu, misalnya antara 85 persentil hingga 95 persentil, situasi ini dipanggil obesiti, manakala dewasa pula dianggap obesiti jika graf melebihi 27.5 persentil.

Beliau turut menegaskan bahawa masyarakat harus mempunyai kesedaran mengenai isu obesiti, sama ada dalam kalangan bayi, kanak-kanak, remaja ataupun dewasa. Hal ini dikatakan demikian kerana kanak-kanak dan remaja yang obesiti akan membesar menjadi individu yang obesiti pada peringkat dewasa.

Antara 70 peratus hingga 80 peratus kanak-kanak dan remaja yang obesiti menghidap kencing manis, darah tinggi dan mempunyai masalah kolesterol di dalam badan. Oleh sebab itu, kita harus memberikan perhatian kepada perubahan fizikal yang berlaku pada kanak-kanak. Sebenarnya, tanggungjawab ini bukan terletak pada ibu bapa sahaja, masyarakat juga bertanggungjawab secara keseluruhannya.

Dalam sesi perkongsian ini juga, beliau mengupas perihal proses penyusuan susu bayi. Beliau berkata, ”Penyusuan susu ibu kepada bayi ialah kaedah penyusuan yang baik untuk kesihatan bayi. Hal ini dikatakan demikian kerana dalam tempoh enam bulan pertama, penyusuan susu ibu kepada bayi secara konsisten dan eksklusif akan membentuk kesan perlindungan, yakni dapat mengelakkan bayi daripada menjadi obesiti. Namun begitu, jika bayi diberikan susu formula dan dalam kuantiti terlalu banyak, hal tersebut boleh menyebabkan obesiti akibat pengambilan kalori yang berlebihan.

Pada sesi akhir perkongsian, beliau menyarankan agar ibu bapa sentiasa mengawal pemakanan anak dan mengamalkan gaya hidup yang sihat bagi memastikan kesihatan anak sentiasa terjamin.


MELP Tingkatkan Kepekaan Rakyat terhadap Peralihan Tenaga

Untuk mendapatkan maklumat terkini, ikuti kami melalui Telegram

Putrajaya – Kementerian Sumber Asli, Alam Sekitar dan Perubahan Iklim (NRECC) berganding bahu dengan Tenaga Nasional Berhad (TNB) dan agensi yang berkaitan untuk meningkatkan kepekaan masyarakat terhadap tenaga agar dapat menyumbang kepada kelestarian industri tenaga negara.

Menteri Sumber Asli, Alam Sekitar dan Perubahan Iklim, YB Nik Nazmi Nik Ahmad berkata, “Inisiatif Malaysia Energy Literacy Program (MELP) yang dilancarkan adalah bertujuan memupuk rakyat Malaysia mengenai pentingnya tenaga dan peranan mereka dalam pengurusan tenaga.

Apabila kita dapat meningkatkan pengetahuan, kita mampu untuk bertindak balas menggunakan tenaga dengan lebih cekap, menyumbang kepada kemampanan tenaga, menjaga alam sekitar dengan lebih baik dan bergerak ke arah masa hadapan yang lebih mampan, terutamanya untuk generasi akan datang.

Tambahnya, melalui pelaksanaan MELP, usaha bersepadu boleh diatur untuk mewujudkan pelbagai program yang lebih berkesan dalam membentuk masyarakat peka tenaga sekali gus memupuk manusia bertamadun yang mempunyai nilai madani.

Dengan adanya usaha seumpama ini, rakyat dapat menghayati kepentingan peranan yang boleh mereka lakukan untuk menyumbang kepada peralihan tenaga bagi menuju negara neutral karbon. Selain itu, rakyat juga perlu didedahkan dengan pelbagai inisiatif dalam peralihan tenaga dan kepentingannya bagi menangani kesan perubahan iklim.

Menurut Presiden dan Ketua Pegawai Eksekutif TNB, YBhg. Dato’ Indera Ir. Baharin Din, TNB akan menganjurkan Persidangan Peralihan Tenaga yang memberikan tumpuan kepada tenaga, perbandaran dan pengangkutan di Pusat Konvensyen Kuala Lumpur pada Ogos 2023.

Persidangan ini menghimpunkan para pemimpin pemikiran antarabangsa, pakar, peneraju industri, penggubal dasar dan komuniti berkaitan yang berlangsung selama dua hari di Pusat Konvensyen Kuala Lumpur mulai 24 Ogos 2023 bagi membincangkan cabaran peralihan tenaga.

Jelas beliau lagi, Persidangan Peralihan Tenaga dan MELP mempunyai kaitan rapat sebagai suatu platform yang menyediakan perkongsian maklumat penyelesaian teknologi mampan dalam usaha mempercepatkan pacuan peralihan tenaganya yang bertanggungjawab.

Menurutnya, tumpuan kepada peralihan tenaga akan memesatkan lagi transformasi digital pelanggan untuk menerapkan gaya hidup yang mampan serta pintar selaras dengan kehendak dan keperluan masyarakat.

TNB sendiri mempercepatkan pacuan peralihan tenaga secara bertanggungjawab dengan meningkatkan nilai perusahaan bisnes penjanaan TNB, meluaskan pasaran tenaga boleh baharu (TBB), memperkasakan grid dan membangunkan ekosistem kenderaan elektrik (EV).

Pada masa yang sama, beliau turut menyatakan bahawa inisiatif hala tuju kehidupan lestari pada masa hadapan itu adalah sejajar dengan Matlamat Pembangunan Mampan (SDG) yang menjadi agenda sejagat dengan melindungi bumi serta mewujudkan keseimbangan ekonomi, sosial dan alam sekeliling.

Untuk makluman, konsep MELP mula dibangunkan oleh TNB sejak tahun 2020 melalui pelbagai kempen bijak tenaga dalam kalangan rakyat, termasuklah generasi muda pada peringkat sekolah dan institusi pengajian tinggi serta masyarakat pengguna melalui kerjasama Persatuan Pengguna Islam Malaysia (PPIM) dan Gabungan Persatuan Pengguna Malaysia (FOMCA).

Bersempena dengan pelancaran MELP ini, TNB turut mempamerkan Gallery Walk yang bertemakan Together with the Nation through Energy Transition yang mencakupi keseluruhan rantaian ekosistem tenaga dengan paparan peralihan tenaga dan hala tuju kelestarian, kecekapan tenaga serta TBB di samping ekosistem EV.


UiTM dan UNJANI Bekerjasama ke Arah Pengantarabangsaan Pendidikan dan Penyelidikan

Shah Alam – Fakulti Perubatan, Universiti Teknologi MARA (UiTM) dan Universitas Jenderal Achmad Yani (UNJANI) telah menandatangani Memorandum Persefahaman (MoU) berkenaan dengan kerjasama dalam bidang pembelajaran, penyelidikan dan penerbitan di Canseleri Tuanku Syed Sirajuddin, UiTM Shah Alam, semalam.

Menurut Naib Canselor UiTM, YBhg. Profesor Datuk Ts. Dr. Hajah Roziah Mohd Janor, pemeteraian MoU ini akan menggalakkan dan merangsang kerjasama dalam bidang perubatan serta disiplin lain yang mempunyai kepentingan bersama. Perkongsian ini juga akan menggalakkan mobiliti kakitangan dan pelajar UiTM melalui pelbagai program bersama-sama UNJANI dan sebaliknya.

Jelas beliau lagi, pemeteraian MoU ini disifatkan kritikal dan tepat pada masanya kerana kedua-dua UiTM dan UNJANI berminat untuk bekerjasama dan komited ke arah mencapai matlamat dalam mengejar pengantarabangsaan pendidikan melalui usaha mempromosi dan menerajui pembangunan intelek serta modal insan.

Melalui pemeteraian MoU antara kedua-dua universiti, UiTM selangkah lebih dekat untuk memetakan universiti di mata dunia dan mengubah UiTM menjadi sebuah universiti yang terkenal pada peringkat global menjelang tahun 2025.

Susulan itu, perkongsian strategik ini juga dipercayai dapat memanfaatkan daya saing global universiti dalam membangunkan program akademik dan latihan yang inovatif.

Turut hadir dalam majlis ini ialah Rektor UNJANI, YBrs. Profesor Hikmahanto Juwana dan Dekan Fakulti Perubatan UiTM, YBrs. Profesor Dr. Fazah Akhtar Hanapiah.


Amerika Syarikat Tawar Latihan Pertanian dan Perkukuh Kerjasama Perdagangan dengan Malaysia

Untuk mendapatkan maklumat terkini, ikuti kami melalui Telegram

Kuala Lumpur – Pertemuan kali pertama antara Menteri Pertanian dan Keterjaminan Makanan (KPKM), YB Datuk Seri Haji Mohamad Sabu dengan Duta Besar Amerika Syarikat di Malaysia, TYT Brian D. McFeeters di Menara Lembaga Pertubuhan Peladang (LPP), Kuala Lumpur, baru-baru ini bertujuan memperkukuh hubungan dua hala dalam bidang pertanian sekali gus membincangkan isu sekuriti makanan dan kerjasama teknikal yang boleh dilaksanakan.

Menurut YB Datuk Seri Haji Mohamad Sabu, beliau menyatakan bahawa isu yang menjejaskan sekuriti makanan di Malaysia adalah antara isu global yang turut menjejaskan negara lain. Susulan itu, bagi meningkatkan penghasilan makanan melalui penggunaan teknologi pintar dan kecerdasan buatan, kerjasama antara kedua-dua negara ini adalah penting.

Ujar beliau, Amerika Syarikat menyatakan komitmennya dengan menawarkan pelbagai program latihan jangka pendek dan jangka panjang dalam bidang pertanian. Pada masa yang sama, negara yang merupakan rakan dagang pertanian berpotensi tinggi ini bersedia untuk memperkukuh kerjasama perdagangan dalam sektor pertanian selaras dengan keperluan bagi menjamin sumber makanan yang mampan dan berterusan.

Untuk rekod, sepanjang tempoh Januari 2022 hingga November 2022,  terdapat peningkatan nilai dagangan pertanian antara Malaysia dengan Amerika Syarikat, iaitu sebanyak RM13.24 bilion berbanding dengan RM12.55 bilion pada tahun 2021.

Turut hadir dalam sesi pertemuan ini ialah pegawai kanan KPKM dan para pegawai dari Kedutaan Besar Amerika Syarikat.


Melindungi Kesihatan Pendengaran Remaja

Rencana ini disediakan bersempena dengan Hari Pendengaran Sedunia yang disambut pada 3 Mac 2023.

Kesihatan pendengaran merujuk keupayaan seseorang itu untuk mendengar dan memproses bunyi. Kesihatan pendengaran yang baik adalah penting untuk seseorang itu mempunyai komunikasi dan interaksi sosial yang berkesan di samping mempunyai kualiti hidup yang baik. Kehilangan pendengaran, tinitus (bunyi berdengung) dan masalah berkaitan pendengaran yang lain boleh memberikan kesan kepada keupayaan seseorang untuk berfungsi dan menikmati kehidupan.

Terdapat beberapa faktor yang boleh menjejaskan kesihatan pendengaran seperti kecenderungan genetik, pendedahan kepada bunyi yang kuat, penuaan, ubat-ubatan tertentu dan masalah perubatan seperti diabetes dan penyakit kardiovaskular. Untuk mengekalkan kesihatan pendengaran yang baik, seseorang itu perlu melindungi telinga daripada bunyi yang kuat, menjalani pemeriksaan pendengaran secara berkala dengan pegawai pemulihan pendengaran (pegawai audiologi) dan mendapatkan rawatan perubatan segera jika mengalami sebarang gejala berkaitan pendengaran.

Kesihatan pendengaran adalah penting untuk semua peringkat umur, termasuklah remaja. Pendengaran yang baik adalah penting untuk remaja kerana hal tersebut membolehkan mereka berkomunikasi dengan berkesan yang mnjadi keperluan untuk mereka bersosial dengan rakan sebaya dan membina hubungan. Pendengaran yang baik juga perlu untuk mereka berjaya dalam akademik, pembangunan kemahiran hidup yang berguna dan pengekalan kesihatan mental yang baik kerana masalah pendengaran boleh menyebabkan mereka mudah berasa terasing.

Remaja berada dalam fasa penerokaan, yakni mereka sedang mencari identiti sendiri dan pengalaman baharu. Sesetengah remaja mungkin terlibat dalam tingkah laku berisiko akibat tekanan daripada rakan sebaya ataupun keinginan mereka untuk meneroka pengalaman baharu walaupun tindakan tersebut mungkin berbahaya atau menyalahi undang-undang. Satu daripada cara mereka boleh melakukan ini adalah dengan mendengar muzik yang kuat atau melibatkan diri dalam aktiviti yang melibatkan bunyi yang kuat seperti parti atau konsert.

Terdapat beberapa faktor remaja tertarik kepada bunyi yang kuat. Pertama, bunyi yang kuat boleh menarik dan merangsang minat remaja yang mencari pengalaman baharu dan menarik. Selain itu, bunyi yang kuat seperti muzik khususnya, boleh menjadi cara yang berkesan bagi remaja meluahkan perasaan mereka sebagai cara untuk berhubung dengan rakan dan menyampaikan emosi. Muzik yang kuat juga boleh membantu menghalang gangguan bunyi daripada persekitaran dan mewujudkan rasa privasi. Hal ini boleh membantu remaja berasa tenang dan memainkan peranan yang penting bagi kesihatan mental mereka.

Peranti pendengaran peribadi seperti fon kepala dan fon telinga boleh memberikan kesan negatif kepada pendengaran. Peratusan penggunaan peranti ini dalam kalangan remaja semakin tinggi semasa dan selepas pandemik COVID-19. Lebih-lebih lagi dengan meningkatnya penggunaan peranti seperti iPod, iPad atau komputer riba bagi tujuan akademik dan juga sosial. Pendedahan berpanjangan kepada muzik atau bunyi yang kuat melalui peranti ini boleh menyebabkan kerosakan pendengaran, termasuklah kehilangan pendengaran dan tinitus.

Telinga manusia berupaya mengawal dan melindungi organnya daripada bunyi yang kuat sehingga tahap tertentu sahaja. Pendedahan kepada bunyi yang tinggi untuk jangka masa panjang boleh merosakkan sel rambut halus di telinga dalam. Hal ini merisikokan seseorang itu untuk mendapat kehilangan pendengaran kekal.

Kajian menunjukkan bahawa remaja yang kerap menggunakan peranti pendengaran peribadi pada kekuatan bunyi yang tinggi berisiko untuk mengalami kehilangan pendengaran, tinitus dan masalah berkaitan pendengaran yang lain akibat bunyi bising.

Tambahan pula, remaja yang kerap menggunakan alat pendengaran peribadi juga mungkin mengalami keletihan pendengaran (hearing fatigue) yang merujuk telinga menjadi letih dan kurang sensitif terhadap bunyi. Keadaan tersebut juga menjadikan seseorang itu sukar untuk mendengar bunyi yang lebih lembut. Hal ini boleh menyebabkan keperluan untuk meningkatkan kekuatan bunyi yang lebih tinggi lalu mewujudkan satu kitaran yang meningkatkan risiko kerosakan pada organ pendengaran.

Untuk melindungi pendengaran, remaja harus digalakkan untuk mengikuti amalan mendengar yang selamat seperti mengekalkan kekuatan bunyi pada tahap sederhana, berhenti rehat daripada menggunakan peranti secara berkala dan menggunakan fon kepala yang mempunyai pembatalan hingar (noise-cancelling). Tindakan ini akan mengurangkan keperluan untuk mendengar pada kekuatan bunyi yang tinggi.

Ibu bapa dan penjaga juga berperanan penting untuk mendidik remaja tentang risiko pendedahan berpanjangan kepada bunyi yang kuat dan memantau tabiat mendengar mereka. Pertubuhan Kesihatan Sedunia (WHO) mengesyorkan untuk mengekalkan kekuatan bunyi di bawah 60 peratus daripada paras maksimum dan mengambil rehat yang kerap untuk membolehkan telinga berehat.

Secara keseluruhannya, remaja harus mengetahui risiko kepada kesihatan pendengaran mereka dan mengambil langkah yang sewajarnya untuk melindungi telinga mereka apabila perlu seperti memakai penyumbat telinga atau menjaga jarak yang selamat daripada pembesar suara. Tindakan berjaga-jada ini boleh membantu mereka mengekalkan pendengaran yang baik sehingga dewasa. Mereka juga perlu cakna bahawa jika mereka mengalami sebarang gejala berkaitan pendengaran, mereka perlu memaklumkan kepada ibu bapa untuk mendapatkan penilaian pendengaran awal dan intervensi awal jika diperlukan.

Dr. Nik Adilah Nik Othman, Pensyarah Perubatan dan Perunding Pakar Otorinolaringologi – Pakar Bedah Kepala dan Leher, Pusat Pengajian Sains Perubatan, Kampus Kesihatan, Universiti Sains Malaysia.


JENDELA Terima Pengiktirafan Antarabangsa Bukti Kejayaan MCMC Memanfaatkan Teknologi

Untuk mendapatkan maklumat terkini, ikuti kami melalui Telegram

Cyberjaya – Pelan Jalinan Digital Negara (JENDELA) telah terpilih sebagai antara lima Project Champion dengan undian tertinggi di bawah Kategori C2, iaitu Information and Communication Infrastructure: An Essential Foundation for An Inclusive Information Society oleh World Summit on the Information Society (WSIS) Prizes 2023 yang dianjurkan oleh Kesatuan Telekomunikasi Antarabangsa (ITU).

WSIS Prizes ialah pertandingan antarabangsa yang unik dan dibangunkan bagi menilai serta mengiktiraf projek cemerlang dalam melaksanakan strategi berorientasikan pembangunan yang memanfaatkan teknologi maklumat dan komunikasi sebagai pemangkin kepada pembangunan. WSIS Prizes juga ialah platform untuk mengenal pasti dan mempamerkan kejayaan dan model yang boleh dicontohi bagi menghargai usaha pihak berkepentingan atas komitmen dan nilai tambah yang diberikan kepada masyarakat ke arah mencapai matlamat WSIS.

Berdasarkan kenyataan media yang dikeluarkan oleh Suruhanjaya Komunikasi dan Multimedia Malaysia (MCMC), pemilihan JENDELA sebagai Project Champion ini adalah berikutan penantian bagi keputusan akhir pemenang yang akan diumumkan dalam Majlis Anugerah WSIS 2023 bersempena dengan WSIS Forum 2023 di ITU Pertubuhan Bangsa-Bangsa Bersatu (UN), Geneva, Switzerland pada 14 Mac ini.

MCMC ingin merakamkan setinggi-tinggi penghargaan kepada pihak yang yang mengundi dan memberikan sokongan penuh terhadap inisiatif ini. Kejayaan ini merupakan satu pengiktirafan besar kepada MCMC yang telah berusaha merealisasikan inisiatif JENDELA yang beraspirasi bagi menyediakan liputan kesalinghubungan dan penyediaan perkhidmatan Internet yang berkualiti untuk rakyat Malaysia.

Untuk makluman, JENDELA merangkumi dua fasa yang dibangunkan untuk meningkatkan liputan kesalinghubungan dan penyediaan perkhidmatan Internet yang berkualiti secara berterusan untuk manfaat rakyat, sektor perniagaan dan pihak berkepentingan.

JENDELA Fasa 1 (2020-2022) menyasarkan untuk memperluaskan akses gigabit bagi jalur lebar talian tetap kepada 7.5 juta premis, meningkatkan liputan jalur lebar mudah alih 4G kepada 96.9 peratus di kawasan berpenduduk dan meningkatkan purata kelajuan jalur lebar mudah alih kepada 35Mbps.

Sementara itu, JENDELA Fasa 2 (2023-2025) memberikan tumpuan dalam penyediaan liputan Internet bagi baki tiga peratus kawasan berpenduduk, memperluaskan akses gigabit bagi jalur lebar talian tetap kepada sembilan juta premis.

JENDELA beraspirasi untuk memperluaskan akses gigabit bagi jalur lebar talian tetap kepada sembilan juta premis, 100 peratus kawasan berpenduduk mendapat liputan Internet dan mencapai purata kelajuan jalur lebar mudah alih pada 100 Mbps menjelang tahun 2025.

Oleh yang demikian, pengiktifaran yang diterima ini adalah bukti komitmen yang diberikan oleh kerajaan dan MCMC dalam memperkasakan kesalinghubungan dan memperkukuh ekosistem digital agar rakyat dan negara sentiasa bersedia untuk mendepani cabaran ekonomi semasa secara keseluruhannya.


Kanser Usus Boleh Dicegah

Kanser kolorektal yang juga dikenali sebagai kanser usus ialah barah yang bermula di bahagian usus besar (kolon) atau rektum. Kanser usus biasanya bermula dengan pertumbuhan tisu abnormal atau ketumbuhan (polip) pada dinding usus dan boleh menjadi kanser jika tidak dikesan dan dirawat awal.

Kanser usus ialah satu daripada jenis kanser yang biasa didiagnosis dalam kalangan masyarakat. Di Malaysia, kanser kolorektal ialah kanser kedua yang paling kerap dikesan untuk kedua-dua jantina, iaitu lelaki dan perempuan. kanser paru-paru ialah kanser yang paling kerap dikesan bagi lelaki, manakala kanser payudara ialah kanser yang paling kerap dikesan dalam kalangan wanita.

Di samping itu, kanser usus turut merekodkan kadar kematian yang tinggi. Kanser jenis ini merupakan kanser ketiga dan kedua tertinggi yang menyebabkan kematian dalam kalangan pesakit kanser.

Menurut statistik Pertubuhan Kesihatan Sedunia (WHO) pada tahun 2020, anggaran kadar baharu bagi kanser usus ialah 1 931 590 kes, manakala kadar kematian pula direkodkan sebanyak 916 000 kes. Kes kematian yang tinggi ini mungkin berkaitan dengan fasa kanser tersebut dikesan. Jika majoriti pesakit yang menghidapi kanser kolon ini dikesan pada tahap lewat, maka kadar kemandirian mereka adalah rendah.

Malaysian National Cancer Registry Report (MNCR) 2012-2016 melaporkan lebih 70 peratus kanser kolorektal dikesan berada pada tahap tiga dan empat, iaitu tahap akhir yang sukar untuk dirawat dan dipulihkan. Tambahan pula, kes kanser usus yang lewat dikesan ini menunjukkan peningkatan, iaitu daripada 58.7 peratus pada tahun 2007 hingga tahun 2011 kepada 63.7 peratus pada tahun 2012 hingga tahun 2016.

Selain itu, disebabkan kebanyakan kes kanser usus dihidapi oleh individu yang tidak menunjukkan gejala awal, maka saringan awal adalah penting bagi pengesanan dan rawatan awal bagi kanser usus. Pengesanan awal kanser usus juga dapat meningkatkan kadar kemandirian dan kualiti hidup pesakit.

Kesedaran tentang kanser memainkan peranan penting dalam pengesanan awal dan membolehkan mereka mendapatkan rawatan. Hal ini dikatakan demikian kerana jika semakin ramai yang memahami risiko kanser usus dan mengambil langkah tertentu untuk mengurangkan risiko ini seperti mengamalkan pemakanan sihat dan mengadakan saringan kanser secara berkala, maka semakin tinggi peluang untuk mengesan kanser usus pada peringkat awal.

Dalam konteks rakyat di Malaysia, kesedaran terhadap faktor risiko dan gejala bagi kanser kolon masih lagi rendah. Jika diteliti dengan lebih mendalam, kita akan dapati bahawa kesedaran penduduk bandar mengenai hal ini adalah lebih tinggi berbanding dengan penduduk di luar atau pinggir bandar. Hal ini berpunca daripada kemudahan kesihatan dan kempen kesedaran yang lebih mudah dicapai di kawasan bandar. Oleh sebab itu, pendedahan tentang kanser usus perlu dipergiatkan, terutamanya di luar bandar dan kawasan pedalaman. Program saringan kanser secara besar-besaran juga harus dijalankan, sama ada oleh pihak kerajaan mahupun organisasi swasta.

Selain itu, ahli keluarga terdekat yang mempunyai latar belakang pendidikan kesihatan juga sangat memainkan peranan dalam memberikan kesedaran dan mempengaruhi keputusan seseorang seperti membuat pilihan untuk menjalani saringan kanser usus. Dalam hal ini, ahli keluarga tersebut boleh memberikan sokongan emosi dan moral, memberikan informasi tentang pentingnya menjalani ujian saringan dan cara untuk melakukannya. Ahli keluarga yang mempunyai ilmu kesihatan ini juga boleh memberikan nasihat tentang gaya hidup yang sihat seperti pemakanan yang seimbang dan senaman yang dapat mengurangkan risiko kanser usus.

Menurut Clinical Practice Guidelines: Management of Colorectal Carcinoma versi tahun 2017 yang dikeluarkan oleh Kementerian Kesihatan Malaysia (KKM), ujian saringan seperti ujian immunochemical fecal occult blood (iFOBT) atau kolonoskopi seharusnya ditawarkan kepada orang ramai yang berusia antara 50 tahun hingga 75 tahun.

Jika saringan iFOBT adalah negatif, orang ramai disarankan untuk mengulangi ujian tersebut pada tahun berikutnya. Saringan iFOBT hanya melibatkan kos sebanyak RM20 untuk satu ujian. Ujian tersebut boleh dilakukan di klinik kesihatan kerajaan dan Pusat Saringan Kesihatan Institut Biologi Molekul Perubatan Universiti Kebangsaan Malaysia (UMBI).

Sementara itu, ujian kolonoskopi disarankan untuk dilakukan pada setiap 5 tahun jika keputusannya ujian adalah negatif.

Terdapat beberapa faktor risiko bagi penyakit kanser usus. Antaranya termasuklah faktor usia. Menurut statistik, sebanyak 80 peratus daripada golongan masyarakat yang berusia 45 tahun ke atas cenderung untuk menghidap kanser usus. Walau bagaimanapun, data ini tidak menafikan golongan muda yang boleh menghadapi risiko kanser usus sekiranya gejala kanser usus wujud pada individu terbabit.

Selain itu, faktor genetik juga menjadi satu daripada faktor risiko bagi penyakit kanser usus. Hal ini bermaksud jika dalam rekod kesihatan keluarga, terdapat individu yang menghidap kanser atau kanser usus, maka risiko untuk seseorang itu untuk menghidap kanser usus adalah lebih tinggi berbanding dengan individu yang tidak mempunyai rekod kanser dalam kalangan ahli keluarganya.

Kanser usus juga berkait rapat dengan corak pemakanan. Dalam konteks ini, pengambilan serat yang tidak mencukupi serta pengambilan daging merah seperti daging lembu dan kambing serta makanan pemprosesan seperti sosej dan patti burger yang berlebihan akan meningkatkan risiko terhadap pencetusan kanser usus.

Corak pemakanan rakyat Malaysia dilaporkan agak tidak sihat. Fakta ini dibuktikan dengan laporan Tinjauan Kebangsaan Kesihatan dan Morbiditi (NHMS) 2019 yang dilakukan setiap empat tahun sekali. Dalam tinjauan ini, hampir 95 peratus rakyat Malaysia tidak mengambil sayur-sayuran seperti yang disarankan oleh KKM.

Bagi meningkatkan kesedaran dan kadar saringan kanser usus dalam kalangan masyarakat, UMBI yang merupakan antara Pusat Kecemerlangan Pengajian Tinggi (HiCoE) Kementerian Pengajian Tinggi telah menjalankan beberapa projek komuniti tentang kesedaran dan penyaringan awal bagi kanser kolorektal. Kumpulan sasaran projek ini terdiri daripada mereka yang rentan terhadap kanser seperti individu yang mempunyai sejarah keluarga bagi kanser usus atau yang tidak mampu membiayai kos saringan.

UMBI ialah satu-satunya Pusat HiCoE yang berfokuskan kajian biopenanda kanser bagi pengesanan awal dan rawatan jitu kanser. Beberapa siri kempen kesedaran dan saringan awal telah dijalankan secara percuma di projek perumahan rakyat (PPR) di Desa Tun Razak, Flat Sri Kota dan Flat Sri Sabah. Peserta yang berkeputusan positif dalam saringan ini turut diberikan rawatan susulan kolonoskopi di Hospital Canselor Tuanku Muhriz (HCTM) secara percuma.

Bulan kesedaran kanser kolorektal disambut pada Mac setiap tahun. Sempena bulan kesedaran ini, orang ramai disarankan untuk mengamalkan gaya hidup sihat untuk mencegah kanser kolorektal. Orang ramai juga digalakkan untuk menjalani ujian saringan secara berkala jika berusia antara 50 tahun hingga 75 tahun, lebih-lebih lagi sekiranya mempunyai gejala awal kanser kolorektal.

Jangan berlengah untuk melakukan saringan awal, menjalani pemeriksaan lanjut dan mendapatkan nasihat doktor sekiranya anda berisiko tinggi untuk menghidap kanser kolorektal. Pencegahan adalah lebih baik daripada mengubati.

Aaina Suraya binti Ahmad ialah Pembantu Penyelidik di UMBI, UKM.

Goh Ying Xian ialah Pegawai Penyelidik di UMBI, UKM.


Seminar MPA Tingkatkan Kemahiran Ahli Fisioterapi

Untuk mendapatkan maklumat terkini, ikuti kami melalui Telegram

Petaling Jaya – Seminar Electrophysical Agents in Physical Therapy and Rehabilitation anjuran Persatuan Fisioterapi Malaysia (MPA) yang diadakan di Hospital Rehabilitasi ReGen hari ini bermanfaat untuk ahli fisioterapi di Malaysia yang dapat memberikan pemahaman yang lebih baik tentang penggunaan agen elektrofizikal dalam terapi dan rehabilitasi.

Menurut Presiden MPA, YBrs. Profesor Madya Dr. Haidzir Abd Manaf, seminar ini merupakan usaha murni yang dilaksanakan oleh MPA untuk membawa seminar bertaraf antarabangsa ke Malaysia.

Diharapkan melalui kursus ini juga, ahli fisioterapi di Malaysia diharapkan dapat mempelajari sesuatu yang baharu dan memberikan perkhidmatan yang berkesan serta berkualiti kepada pesakit di bawah seliaan mereka.

Sebanyak 50 orang ahli fisioterapi di seluruh Malaysia daripada pelbagai institusi kerajaan dan swasta telah menyertai seminar ini. Salah seorang peserta seminar ini, Puan Nur Shafiqah Khairnaim menyatakan harapan beliau agar seminar seumpama ini dapat dianjurkan pada setiap tahun kerana mampu memberikan ilmu yang berharga kepada para peserta.

Setakat ini, MPA telah berjaya mengadakan beberapa seminar, kursus dan bengkel yang berkualiti serta bertahap antarabangsa seperti Vestibular Rehabilitation dan Dry Needling Course Level 1.

Untuk maklumat lanjut tentang MPA dan kursus yang ditawarkan, sila layari laman sesawang MPA dan Facebook rasmi MPA.

Turut hadir dalam seminar ini ialah Presiden International Society for Electrophysical Agents in Physical Therapy (ISEAPT), YBrs. Profesor Ah-Cheng Goh dan penceramah tersohor serta bertaraf antarabangsa seperti YBrs. Profesor Madya Katsuhiro Furukawa serta pembantu profesor Yuichi Abe dari Universiti Iryo Sosei, Iwaki, Jepun.


Saranan Pemakanan untuk Pesakit Psoriasis

Psoriasis ialah penyakit kulit yang tidak berjangkit akibat gangguan sistem imun pada badan yang dialami oleh lebih daripada 60 juta populasi dunia. Menurut laporan tahunan yang dikeluarkan oleh Persatuan Dermatologi Malaysia, sebanyak 21 770 individu dewasa dilaporkan menghidap penyakit tersebut.

Psoriasis plak (psoriasis vulgaris) ialah psoriasis yang paling umum dengan gejala tompok merah dan bersisik putih dengan pelbagai saiz dan ketebalan di kulit kepala, lutut, siku dan badan yang boleh menyebabkan kegatalan dan kemerahan. Gejala ini mampu memberikan impak kepada kualiti hidup pesakit kerana menganggu kehidupan seharian dan prestasi di tempat kerja. Selain itu, penghidap pesakit ini juga terpaksa menampung kos perbelanjaan rawatan yang tinggi.

Walaupun penyebab penyakit ini tidak dapat dikenal pasti, penyakit lain seperti kencing manis, hiperlipidemia, obesiti, tekanan darah tinggi dan stres dikaitkan dengan faktor risiko berlakunya psoriasis. Amalan permakanan yang tidak sihat seperti pengambilan makanan yang mempunyai lemak yang tinggi dan rendah serat di samping pengambilan alkohol boleh mempengaruhi keterukan simptom psoriasis.

Selain itu, gaya hidup yang tidak aktif dan merokok boleh memburukkan lagi psoriasis.

Kajian terkini menunjukkan bahawa keterukan simptom psoriasis dan kualiti hidup dapat dipertingkatkan dengan mengamalkan gaya hidup yang sihat.

Antara saranan pemakanan bagi mengurangkan keradangan dalam kalangan pesakit psoriasis termasuklah:

Diet rendah kalori, yakni kurang daripada 1000 kilokalori (kcal) per hari bukan hanya dapat mengurangkan berat, malah memberikan manfaat kepada pesakit psoriasis. Namun demikian, diet rendah kalori perlulah diawasi oleh pegawai dietetik kerana sebahagian besar penghidap penyakit ini mempunyai penyakit lain seperti kencing manis dan darah tinggi yang memerlukan intervensi diet secara individu.

Amalan pemakanan yang seimbang dapat mengurangkan keradangan sistemik pada badan. Diet Mediterranean yang kaya dengan nutrien antiradang menekankan pengambilan buah-buahan dan sayur-sayuran, kekacang, ikan, minyak zaitun, bijirin penuh dan legum.

Buah-buahan dan sayur-sayuran segar juga mempunyai kandungan antioksidan yang tinggi seperti antosianin. Antaranya termasuklah brokoli, bayam, bunga kubis, kubis daun, strawberi, anggur, rasberi, pisang dan oren. Pengambilan buah-buahan dan sayur-sayuran sekurang-kurangnya lima hidangan setiap hari disyorkan untuk memenuhi keperluan nutrisi dalam badan.

Selain itu, makanan yang mengandungi asid lemak monotaktepu seperti kekacang dan minyak zaitun serta asid lemak politaktepu, terutamanya omega-3 yang tinggi dalam ikan laut seperti ikan sardin, tuna, makerel dan salmon juga digalakkan. Kajian menunjukkan bahawa pengamalan diet Mediterranean juga dapat mengurangkan risiko penyakit kardiovaskular.

Penghidap psoriasis mempunyai risiko tiga kali lebih tinggi untuk mendapat penyakit seliak yang juga merupakan penyakit gangguan autoimun. Kajian menunjukkan bahawa dengan mengelakkan makanan yang mempunyai kandungan gluten yang tinggi seperti barli, oat, tepung gandum dan rai dapat mengurangkan tahap keradangan psoriasis.

Namun begitu, diagnosis pemakanan perlu dibuat terlebih dahulu sebelum mengamalkan diet ini. Diet jenis ini juga harus dipantau oleh pegawai dietetik bagi mengelakkan kekurangan zat makanan.

Pengambilan makanan tambahan seperti vitamin D, terutamanya vitamin D2 dan probiotik dapat mengurangkan dan membantu mengawal penyakit psoriasis. Walau bagaimanapun, pesakit perlulah berunding dengan doktor terlebih dahulu sebelum membuat keputusan.

Secara umumnya, walaupun tabiat pemakanan dapat mengurangkan keterukan gejala psoriasis, namun amalan dan gaya hidup yang sihat juga memainkan peranan yang penting dalam mengawal penyakit psoriasis. Mengurangkan pengambilan alkohol, menghentikan tabiat merokok dan meningkatkan aktiviti fizikal juga bermanfaat membantu penghidap psoriasis.

Aktiviti Fizikal untuk Menurunkan Berat Badan.

Penurunan berat badan boleh mengurangkan gejala psoriasis pada kulit. Yayasan Psoriasis Kebangsaan mengesyorkan penghidap penyakit psoriasis perlu melakukan aktiviti pada keamatan sederhana seperti berjalan pantas dan latihan kekuatan selama 30 minit, sekurang kurangnya lima kali seminggu.

Aktiviti senaman seperti berenang dan berjoging dengan menggunakan pakaian yang sesuai disarankan untuk mengelakkan iritasi pada kulit dan meminimumkan ketidakselesaan pesakit untuk bersenam.

Mengelakkan Pengambilan Alkohol dan Merokok

Gejala psoriasis boleh meningkat dengan pengambilan alkohol yang berlebihan kerana tindakan tersebut mengurangkan kesan ubat dan meningkatkan keradangan. Selain itu, pesakit boleh mengalami dehidrasi dan kekeringan kulit. Oleh sebab itu, pengurangan pengambilan minuman beralkohol amatlah digalakkan.

Selain itu, kandungan nikotin di dalam asap rokok boleh memburukkan lagi gejala psoriasis. Oleh hal yang demikian, pesakit disarankan untuk berhenti merokok.


UKM dan PAWE Wangsa Maju Jalin Kerjasama dalam Penyelidikan Pertuturan Dwibahasa

Untuk mendapatkan maklumat terkini, ikuti kami melalui Telegram

Kuala Lumpur – Suatu program penyelidikan untuk menilai tahap keupayaan memahami dan menghasilkan pertuturan dalam bahasa Melayu dan bahasa Inggeris dalam kalangan warga emas berbangsa Melayu telah diadakan di Pusat Aktiviti Warga Emas (PAWE) Cawangan Wangsa Maju yang terletak di PPR Gombak Setia, semalam.

Program penyelidikan tersebut telah dilaksanakan oleh sekumpulan penyelidik dari Makmal [email protected] Kebangsaan Malaysia yang diketuai oleh Dr. Fatimah Hani Hassan.

Sebanyak 15 orang ahli PAWE Wangsa Maju yang memiliki keupayaan bertutur dalam dwibahasa, iaitu bahasa Melayu dan bahasa Inggeris telah terpilih untuk menjalani penyelidikan tersebut.

Menurut Pengerusi PAWE Wangsa Maju, Encik Abdullah bin Talip, beliau menggalakkan pelibatan golongan warga emas dalam aktiviti yang merangsangkan minda dan kesihatan.

Kami sentiasa mengalu-alukan kehadiran pelbagai pihak, termasuklah badan kerajaan dan bukan kerajaan yang mempunyai usaha ke arah kesejahteraan golongan warga emas.

Golongan warga emas mempunyai risiko yang tinggi untuk mengalami masalah neurologi seperti strok dan demensia. Individu dengan gangguan neurologi sering mengalami keadaan kurang atau hilang keupayaan berbahasa yang mengganggu fungsi komunikasi mereka dengan orang lain. Gangguan ini dikenali sebagai afasia.

Memandangkan masyarakat Malaysia rata-ratanya mempunyai keupayaan menggunakan lebih daripada satu bahasa, penyelidikan yang berfokuskan keupayaan dwibahasa adalah penting untuk dijalankan di negara ini.

Usaha penyelidikan ini merupakan langkah awal bagi memahami fungsi otak dalam memproses input dan output dwibahasa dalam kalangan individu yang tidak mempunyai sebarang gejala neurologi.

Kefahaman terhadap sistem pemprosesan dwibahasa membantu terapi pertuturan dan bahasa melakukan penilaian dan membentuk rawatan yang berkesan untuk individu yang mengalami afasia dan hidup dalam masyarakat pelbagai bahasa.


Memartabatkan Bahasa Melayu ke Serata Dunia

Kuala Lumpur –  Satu Simposium Pengantarabangsaan Bahasa Melayu akan diadakan selama tiga hari, iaitu pada 22 Mei 2022 hingga 24 Mei 2022 untuk memartabatkan bahasa Melayu ke persada dunia. Simposium tersebut akan menghimpunkan banyak tokoh tempatan dan luar negara dari 15 buah negara. Antaranya termasuklah Indonesia, Brunei, Filipina, Thailand, Singapura, Korea Selatan, Australia, China, Rusia, Perancis, Azerbaijan, Kampuchea, Uzbekistan, Amerika Syarikat dan Belanda.

Sehubungan dengan itu, slot Selamat Pagi Malaysia, terbitan RTM pada pagi tadi menampilkan Profesor Datuk Seri Dr. Awang Sariyan, Pengerusi Lembaga Pengelola Dewan Bahasa dan Pustaka (DBP), yang juga merangkap Pengarah Institut Alam dan Tamadun Melayu (ATMA), Universiti Kebangsaan Malaysia, dan Dr. Kamarul Zaman Haji Yusoff, Pegawai Khas Perdana Menteri, yang juga merangkap Pengarah Simposium Pengantarabangsaan Bahasa Melayu. Simposium ini bakal menjadi sejarah penting buat negara dan melakarkan kejayaan kepada bahasa Melayu pada hari ini dan pada masa akan datang.

Sebagai tanda sokongan terhadap gagasan Perdana Menteri Malaysia, YAB Dato’ Sri Ismail Sabri Yaakob berkaitan dengan bahasa Melayu sebagai bahasa kedua ASEAN, simposium ini diwujudkan dalam usaha memperkasakan dan memartabatkan bahasa Melayu ke peringkat antarabangsa.

Menurut Profesor Datuk Seri Awang Sariyan, banyak pakar bahasa dari serata dunia akan membincangkan pelbagai topik yang berkaitan dengan bahasa Melayu yang pastinya dapat mengumpulkan banyak data dan maklumat serta kajian terperinci berkaitan dengan bahasa Melayu. Melalui simposium ini juga, masyarakat akan lebih jelas mengenai fungsi DBP itu sendiri yang turut berperanan dalam usaha merealisasikan gagasan ini.

Selain itu, menurutnya lagi, dalam simposium ini juga akan diadakan Mesyuarat Meja Bulat Khas pada 23 Mei 2022, iaitu pada Isnin depan untuk membincangkan pelbagai isu berkaitan dengan bahasa Melayu khasnya cadangan untuk menjadikan bahasa Melayu sebagai bahasa kedua ASEAN.

Beliau berkata, sidang meja bulat tersebut adalah untuk merangka pelan tindakan dari segi ilmiah dan diplomasi bersama-sama negara ASEAN lain. Selain itu, melalui meja rundingan ini, beliau turut  berharap agar sebarang isu pertikaian tentang bahasa Melayu di peringkat ASEAN juga dapat diatasi.

Sementara itu, Dr. Kamarul Zaman Haji Yusoff pula berkata, banyak maklum balas yang diterima oleh Pejabat Perdana Menteri berhubung dengan kenyataan dan gagasan YAB Perdana Menteri yang serius mahu memartabatkan bahasa Melayu di peringkat nasional, ASEAN dan antarabangsa dan hal tersebut telah mendapat perhatian YAB Perdana Menteri sendiri.

“Beliau sendiri mengutarakan pandangan selepas pertemuan dan perbincangan dengan pakar dan pejuang bahasa berkenaan dengan situasi yang melanda bahasa Melayu selepas pengumumannya itu.”

Menurutnya lagi, pihaknya turut mengadakan pelbagai aktiviti sampingan bagi menyemarakkan lagi simposium ini seperti Forum Memartabatkan Bahasa Melayu di Rantau ASEAN, Debat Terbuka Keluarga Malaysia, Sayembara Deklamasi Puisi Bahasa Melayu Antarabangsa 2022 dan pameran.

Simposium anjuran bersama Pejabat Perdana Menteri dengan kerjasama DBP dan ATMA, ini  akan dirasmikan Perdana Menteri pada hari Ahad ini. Oleh itu, orang ramai dijemput hadir bagi memeriahkan simposium ini serta melonjakkan lagi semangat mencintai bahasa kebangsaan. Jangan lupa untuk melayari media sosial rasmi DBP untuk perkembangan terkini simposium ini. Tonton video penuh di sini.


Satelit Pantau Kegiatan Penerokaan di Cameron Highlands

Untuk mendapatkan maklumat terkini, ikuti kami melalui Telegram

Cameron Highlands – Kementerian Sains, Teknologi dan Inovasi (MOSTI) melalui Agensi Angkasa Malaysia (MYSA) telah memeterai Memorandum Persefahaman (MoU) bersama-sama Pejabat Daerah dan Tanah Cameron Highlands (PDTCH) serta Perbadanan Kemajuan Cameron Highlands (PKCH) di Hotel Zenith Cameron Highlands, Pahang.

MoU tersebut ialah kesinambungan kepada kerjasama strategik antara MYSA dengan PDTCH yang telah dimulakan sejak tahun 2011. Kerjasama strategik tersebut tertumpu kepada penggunaan teknologi angkasa, khususnya imej satelit penderiaan jauh (remote sensing) bagi tujuan perancangan, pemantauan aktiviti dan mitigasi pembangunan tanah di Cameron Highlands.

Berdasarkan kenyataan media yang dikeluarkan oleh MYSA, keupayaan satelit merakam aktiviti permukaan bumi secara kerap, berulang, liputan yang luas dan menghasilkan imej digital beresolusi tinggi atau mampu memfokuskan ketepatan hingga 50 sentimeter membolehkan pengesanan sebarang perubahan tanah di Cameron Highlands dapat dilakukan dengan lebih cekap dan berkesan.

Kesemua maklumat yang diperoleh melalui satelit ini kemudiannya akan dirangkumkan ke dalam satu sistem khusus yang beroperasi secara dalam talian. Sistem ini dikenali sebagai Sistem iPantau Cameron Highlands.

Menerusi kenyataan media tersebut juga, sistem yang dibangunkan dan dioperasikan melalui kerjasama strategik ini dimanfaatkan dalam operasi bersepadu Ops Gading dan Ops Lestari pada tahun 2014 hingga tahun 2016 bagi menangani dan membanteras aktiviti pembukaan tanah secara haram di Cameron Highlands.

Sistem ini juga akan diperkasakan lagi dengan penambahan modul pemantauan baharu dan penggunaannya diperluaskan bagi kegunaan pihak berkuasa berkaitan di Cameron Highlands melalui MoU tersebut.

Pada masa yang sama, penggunaan teknologi penderiaan jauh angkasa dan Sistem iPantau Cameron Highlands sedia ada akan terus beroperasi bagi meningkatkan aspek pengurusan tanah seperti pengukuran semula sempadan Lesen Pendudukan Sementara (LPS), pengemaskinian data LPS sedia ada dan aspek pemantauan lain yang dilaksanakan oleh pihak PDTCH dan PKCH secara berterusan dari semasa ke semasa.

Majlis menandatangi MoU tersebut telah disempurnakan oleh Ketua Pengarah MYSA, YBrs. Tuan Haji Azlikamil Napiah dan Pegawai Daerah PDTCH merangkap Ketua Pegawai Eksekutif PKCH, YBrs. Syed Ahmad Khirulanwar Alyahya Syed Abdul Rahman.

Turut berkenan berangkat dan menyaksikan majlis berkenaan ialah Ke bawah Duli Yang Maha Mulia Seri Paduka Baginda Yang di-Pertuan Agong XVI, Al-Sultan Abdullah Ri’ayatuddin Al-Mustafa Billah Shah, Ketua Setiausaha MOSTI, YBhg. Datuk Ts. Dr. Haji Aminuddin Hassim serta wakil agensi lain yang berkaitan.


Kecekalan Usahawan OKU Menjadi Inspirasi

Putrajaya – Kopi berjenama Koppi Duo Qerat (KDQ) kini semakin mendapat perhatian dan sambutan daripada orang ramai, terutamanya penduduk di Lembah Klang. Pemiliknya, Encik Izzhar yang merupakan seorang Orang Kurang Upaya (OKU) akibat lumpuh kerana kecederaan saraf tunjang bergiat aktif dalam memperkenalkan dan mempromosikan minuman KDQ ini.

Menurut Encik Izzhar, perniagaan KDQ dengan motonya “Dua Kali Lebih Sedap” sebenarnya telah diadun dengan menggunakan susu dan kopi yang berkualiti tinggi bagi menimbulkan rasa keenakan yang luar biasa.

Perniagaan ini dapat membantu saya menjadi lebih aktif. Hal ini adalah penting bagi mengelakkan diri saya daripada kemurungan atau terkurung di dalam rumah sahaja selain dapat menambah pendapatan dan ekonomi keluarga.

Melalui Karnival Hari Terbuka Putrajaya di bawah Persatuan Orang Kurang Upaya Putrajaya (PROCJAYA), perniagaan KDQ yang mempunyai pelbagai perasa seperti perasa asli, vanilla latte, hazelnut latte, caramel machhiato, mocha dan coklat mendapat sambutan yang luar biasa daripada para pengunjung.

Salah seorang pengunjung yang membeli KDQ ini menyatakan bahawa minuman ini sememangnya lebih sedap daripada kopi yang popular dalam pasaran dan pembeli tidak akan berasa rugi jika membelinya.

Untuk makluman, sejarah perniagaan KDQ ini bermula apabila Encik Izzhar bertekad untuk bangkit semula melalui perniagaan walaupun terpaksa menggunakan kerusi roda untuk bergerak. Beliau ingin membuktikan bahawa golongan OKU juga boleh menjadi luar biasa.

Melalui kopi ini, saya berharap agar lebih banyak rakan OKU seperti saya terinspirasi dan akhirnya bangkit untuk menjadi lebih aktif dan sihat.

Encik Izzhar dan KDQ semakin bergiat aktif dalam menyertai pelbagai karnival dan program jualan, terutamanya di sekitar Lembah Klang. Untuk maklumat lanjut berkaitan dengan KDQ, sila layari Facebook rasmi KDQ.


Kakitangan FSK, UKM Amal Gaya Hidup Sihat Menerusi Aktiviti Bersukan

Untuk mendapatkan maklumat terkini, ikuti kami melalui Telegram

Kuala Lumpur – Acara kemuncak Hari Sukan Fakulti Sains Kesihatan (FSK), Universiti Kebangsaan Malaysia (UKM) telah diadakan semalam dengan penganjuran Majlis Penyampaian Hadiah Hari Sukan FSK yang diadakan di Dewan Kuliah 1, FSK.

Menurut Dekan FSK, Yang Berbahagia Profesor Dr. Suzana Shahar yang hadir untuk menyampaikan hadiah dalam majlis berkenaan, aktiviti fizikal ini akan menjadikan warga FSK terus kekal aktif.

“Sebagai fakulti perintis dalam bidang sains kesihatan di Malaysia, usaha ini akan menjadi contoh dan teladan kepada semua pihak bagi mendokong aspirasi sihat sepanjang hayat sebagai teras utama kepada kemakmuran institusi.”

Hari Sukan FSK yang pertama bagi tahun 2023 ini meyaksikan pelibatan enam pusat FSK, iaitu Pejabat Dekan; Pusat Kajian Toksikologi dan Risiko Kesihatan (CORE); Pusat Kajian Diagnostik, Terapeutik dan Penyiasatan (CODTIS); Pusat Kajian Rehabilitasi dan Keperluan Khas (iCaReHab); Pusat Kajian Penuaan Sihat dan Kesejahteraan (H-Care); dan Pusat Kajian Kesihatan Komuniti (ReaCH).

Antara program pengisian bagi Hari Sukan FSK ini termasuklah Cabaran Langkah FSK yang telah diadakan pada 1 Februari hingga 28 Februari 2023. Sebanyak 179 warga FSK telah menyertai program ini dengan tema “Kekal Aktif, Cergas dan Sihat Hingga Akhir Hayat”.

Dalam pertandingan ini, Encik Raazliza Rashid dari H-Care telah memenangi kategori individu lelaki dengan jumlah langkah sebanyak 764 725 langkah. Sementara itu, Dr. Nurul Farhana Jufri dari CORE telah mengungguli kategori wanita dengan pencapaian sebanyak 1 025 761 langkah.

Selain itu, acara sukaneka untuk warga FSK turut diadakan di padang Kolej Tun Syed Nasir, UKM. Terdapat lima acara telah dipertandingkan, iaitu Seiring Sejalan, Boling Kelapa, Bawa Bola Guna Gelung, Train to Busan dan Bagai Menatang Minyak yang Penuh. Pungutan mata daripada Cabaran Langkah FSK dan acara sukaneka telah menobatkan CORE sebagai johan keseluruhan bagi Hari Sukan FSK kali ini.

Sebagai rekod, Hari Sukan FSK merupakan aktiviti berkala yang dianjurkan sebanyak empat kali setahun untuk menggalakkan dan menjadikan warga FSK sebagai kakitangan yang sentiasa aktif melakukan aktiviti fizikal, di samping menjadikan aktiviti tersebut sebagai satu budaya.


Pembedahan Robotik Tangani Kegagalan Fungsi Tiub Eustachio

Kuala Lumpur – Kegagalan fungsi tiub Eustachio menyebabkan kekurangan pengudaraan pada bahagian telinga tengah seseorang. Kesannya pada jangka masa panjang akan mengakibatkan bahagian telinga mengumpul air, sekali gus seseorang yang menghadapi masalah ini akan mengalami gangguan pendengaran.

Menyentuh perihal ini, rancangan Selamat Pagi Malaysia anjuran Radio Televisyen Malaysia (RTM) telah menampilkan Pakar Perunding Otorinolaringologi, UiTM Private Specialist Centre, YBrs. Dr. Ahmad Kusyairi Khalid bagi mengupas topik perbincangan yang bertajuk “Pembedahan Robotik untuk Leher dan Kegagalan Tiub Eustachio”.

Menurut YBrs. Dr. Ahmad Kusyairi Khalid, tiub Eustachio ialah tiub yang menghubungkan bahagian belakang hidung ke bahagian telinga tengah manusia. Tiub ini memberikan pengudaraan kepada telinga tengah.

Tambah beliau, dalam beberapa situasi, misalnya seseorang itu mengalami keadaan seperti telinga berasa “penuh“ walaupun telah menelan air liur, menguap atau cuba menghembus nafas semasa menutup hidung, tindakan tersebut masih menyebabkan ketidakselesaan. Hal ini berlaku disebabkan oleh beberapa faktor. Antaranya termasuklah kegagalan tiub Eustachio berfungsi kerana otot tiub tersebut kurang baik atau hidung mengalami masalah yang menyebabkan pengudaraan tidak sampai ke tiub itu seperti hidung tersumbat, resdung ataupun masalah rinitis.

Kesedaran tentang kegagalan tiub Eustachio dalam kalangan masyarakat masih berada pada tahap yang rendah. Orang ramai masih tidak cakna ataupun tidak mengetahui tentang kepentingan tiub ini. Tanda seperti telinga “penuh“ yang berisi udara atau tidak boleh mendengar adalah antara simptom yang disebabkan oleh kegagalan tiub ini.

Jelas beliau lagi, situasi kegagalan tiub Eustachio ini lebih kerap berlaku kepada golongan kanak-kanak. Hal ini dikatakan demikian kerana tiub Eustachio telinga kanak-kanak adalah lebih pendek berbanding dengan orang dewasa. Kedudukan tiub tersebut juga lebih mendatar. Apabila kedudukannya mendatar, fungsi tiub Eustachio ini berkurangan berbanding dengan kedudukan tiub Eustachio orang dewasa yang sedikit menegak.

Pada masa yang sama, sesetengah kanak-kanak yang mengalami sindrom Down juga mempunyai tiub Eustachio yang lebih pendek berbanding dengan individu yang normal serta risiko mengalami kegagalan tiub berkenaan lebih tinggi.

Beliau melanjutkan lagi ruang bicaranya dengan mengupas kaedah untuk mengatasi kegagalan tiub Eustachio. Beliau menegaskan bahawa tiub ini bukan sahaja boleh dirawat melalui pembedahan robotik, malah terdapat teknik yang boleh digunakan untuk memberikan pengudaraan kepada telinga tengah. Caranya adalah dengan meletakkan tiub ventilasi (ventilation tube) di gegendang ataupun memasukkan belon melalui hidung ke tiub ini bagi menghubungkan telinga tengah ke belakang hidung. Teknik ini dikenali sebagai balloon tuboplasty atau balloon eustachian tuboplasty.

Pakar untuk melakukan pembedahan robotik tidak banyak, terutamanya pembedahan yang melibatkan bahagian kepala dan leher. Oleh itu, kaedah robotik dalam pembedahan kepala dan leher diutamakan kepada pesakit kanser atau pesakit yang mengalami ketumbuhan di dalam rongga pernafasan, pita suara dan bahagian farinks.

Pada akhir sesi temu bual, beliau berkongsikan beberapa kaedah untuk menjaga tiub Eustachio, misalnya memastikan diri tidak terdedah kepada alahan seperti hidung tersumbat dan melakukan maneuver Valsalva (pergerakan Valsalva) yang akan meningkatkan fungsi tiub ini.